

**ကျောင်းသား၊ ကျောင်းသူများနှင့် မိဘများအတွက် လက်စွဲစာအုပ်**

**၂၀၂၃- ၂၀၂၄**

**မျှော်မှန်းချက် (Vision)**

နိုင်ငံတကာအဆင့်မီ ပညာရေးစနစ်ကို အရည်အချင်းရှိသော ဝန်ထမ်းများ ဆရာ၊ ဆရာမများ ကျောင်းသားများ၊ မိဘများနှင့်အတူတကွ ပူးပေါင်းဆောင်ရွက်သွားရန်။

**ရည်ရွယ်ချက် (Mission)**

၁။ ပညာရေးတွင် ထူးချွန်သော၊ စိတ်ပိုင်းနှင့် ရုပ်ပိုင်းဆိုင်ရာ အမူအကျင့်ကောင်းများကိုလိုက်နာသော၊ တာဝန်သိတတ်ပြီး တာဝန်ယူတတ်သော၊ နိုင်ငံနှင့်လူမျိုးအတွက်သာမက ကမ္ဘာကြီးအတွက်ပါ အထောက် အပံ့ဖြစ်စေသော ကျောင်းသား၊ ကျောင်းသူများဖြစ်လာစေရေးအတွက် အပြုသဘောဆောင်သည့် အထောက် အကူပြု ပါတ်ဝန်းကျင်ကောင်းတစ်ခုကို ဖန်တီးပေးရန်။

၂။ ထူးချွန်သောပညာရေးအတွက် ကြိုးစားလိုစိတ်ကို မြှင့်တင်မှု ပေးစွမ်းနိုင်သည့် အရည်အသွေးမြင့် သင်ကြားရေးနှင့် သင်ယူရေးပါတ်ဝန်းကျင်တစ်ခုဖန်တီးပေးရန်။

၃။ စိတ်ပိုင်းဆိုင်ရာရော ရုပ်ပိုင်းဆိုင်ရာအတွက်ပါ လုံခြုံစိတ်ချရသော ပါတ်ဝန်းကျင်ကောင်းတစ်ခု ဖန်တီး ပေးရန်။

၄။ ကျောင်းသား၊ ကျောင်းသူများ၏ ပညာသင်ယူရေးတွင် ဆရာ၊ ဆရာမများ၊ မိဘများနှင့် ကျောင်းသား၊ ကျောင်းသူများအကြား ပိုမို ထိရောက်အားကောင်းစွာဖြင့် ပူးပေါင်းဆောင်ရွက်မှုများမြှင့်တင်နိုင်စေရန်။

**ကျောင်းရုံးခန်းဖွင့်ချိန်များ**

**အစိုးရ ရုံးပိတ်ရက်များ**

အများပြည်သူအားလပ်ရက်ဖြစ်သော အစိုးရရုံးပိတ်ရက်များတွင် ကျောင်းရုံးခန်းပိတ်ပါသည်။

**ကျောင်းဖွင့်ရက်များ**

တနင်္လာ နေ့မှ စနေနေ့အတွင်း မနက် ၈ နာရီမှ ညနေ ၄ နာရီ ၃၀ မိနစ်အထိ ဖွင့်လှစ်ထားမည်ဖြစ်ပြီး တနင်္ဂနွေနေ့တိုင်းတွင် ကျောင်းရုံးခန်းပိတ်ပါသည်။

* (+၉၅) ၀၉ ၈၈၀၁၇၇၃၀၄
* (+၉၅) ၀၉၄၂၄၂၂၅၉၇၃
* (+၉၅) ၀၉ ၄၄၆၄၃၆၄၂၃

**နေ့စဉ်ဆောင်ရွက်မှုများနှင့် လုပ်ထုံးလုပ်နည်းများ**

**စာသင်နှစ်**

စာသင်နှစ်တစ်နှစ်ကို အပိုင်း ၃ ပိုင်း ခွဲခြားထားပါသည်။ Term 1 ကို ဇွန်လ ပထမပိုင်း မှ စက်တင်ဘာလ အထိလည်းကောင်း၊ Term 2 ကို အောက်တိုလမှ ဒီဇင်ဘာလ အထိလည်းကောင်း၊ Term 3 ကို ဇန်နဝါရီလ မှ မတ်လ အထိလည်းကောင်းသတ်မှတ်ထားပါသည်။ စာသင်နှစ်တစ်နှစ်တွင် စာသင်ရက် စုစုပေါင်း (၁၈၀) သတ်မှတ်ထားသော်လည်း Term သုံးခုအညီအမျှ ပိုင်းခြားထားခြင်းမဟုတ်ပါ။ အများပြည်သူ အားလပ်ရက်ဖြစ်သော အစိုးရ ရုံးပိတ်ရက်များ အပေါ်မူတည်၍ Term တစ်ခုချင်းစီအလိုက် စာသင်ရက်များသည် ပညာသင်နှစ်အလိုက် ကွဲပြားမှုရှိပါသည်။

**ကျောင်းဝင်ခွင့်**

TIS တွင်တက်ရောက်မည့် ကျောင်းသား၊ ကျောင်းသူများသည် သတ်မှတ် သင်ရိုးညွှန်းတမ်းများအတိုင်း ချောချောမွေ့မွေ့ လိုက်ပါသင်ယူနိုင်စေရန် အရည်အချင်းစစ်ဆေးသော ဝင်ခွင့်စာမေးပွဲကို ဖြေဆိုရန် လိုအပ်ပါသည်။ အတန်းအလိုက် သင်ရိုးနှင့် အရည်အချင်းကိုက်ညီသော လူမျိုးမရွေး၊ ဘာသာမရွေး တက်ရောက်သင်ယူနိုင်သောကျောင်း ဖြစ်ပါသည်။ ပညာသင်ယူရေးတွင် အဆင်ပြေချောမွေ့စေရန်နှင့် တစ်ဦးချင်းစီအား ထိရောက်သော ဂရုစိုက်မှု၊ ကူညီစောင့်ရှောက်မှုပေးနိုင်စေရန် စာသင်ခန်းအတွင်း တက်ရောက်နိုင်သော ကျောင်းသား၊ ကျောင်းသူအရေအတွက်အား အတန်းအလိုက် ကန့်သတ်ထားရှိပါသည်။

**အတန်းသတ်မှတ်ခြင်း**

Tara’s International School တွင်တက်ရောက်မည့် ကျောင်းသားကျောင်းသူများအား တက်ရောက်မည့်နှစ်၏ မေလ ၁ ရက်နေ့တွင် ကျရောက်မည့် ၎င်းတို့၏ အသက်​ပေါ်မူတည်၍ တက်ရောက်နိုင်သောအတန်းများကို အောက်ပါအတိုင် ဖော်ပြထားပါသည်။

Reception year 1 3 years

Reception year 2 4 years

Year 1 5 years

Year 2 6 years

Year 3 7 years

Year 4 8 years

Year 5 9 years

Year 6 10 years

Year 7 11 years

Year 8 12 years

Year 9 13 years

Year 10 14 years

Year 11 15 years

Year 12 16 years

Year 13 17 years

အသက်ပေါ်မူတည်၍အတန်းသတ်မှတ်မှုစနစ်ရှိသော်လည်း စာတွေ့၊ နှုတ်တွေ့ အရည်အချင်းစစ် စာမေးပွဲ ဖြေဆိုမှုရလာဒ်များအပေါ်မူတည်၍ ​ကျောင်းအုပ်ကြီးမှနောက်ဆုံး ဆုံးဖြတ်ပေးမည်ဖြစ်ပါသည်။

**စာသင်ခန်းတစ်ခန်းတွင် တက်ရောက်နိုင်မည့် ကျောင်းသား၊ ကျောင်းသူ အရေအတွက်**

ကျောင်းသား၊ ကျောင်းသူများ သင်ယူလေ့လာရေးအဆင်ပြေစေရန် စာသင်ခန်းများအတွင်း လက်ခံမည့် အရေအတွက်ကို အောက်ပါအတိုင်း သတ်မှတ်ထားပါသည်။

Reception Year 1 (၁၀) ယောက်

Reception year 2 (၂၀) ယောက်

Year 1 – 13 (၂၅) ယောက်

ကျောင်းသား၊ ကျောင်းသူအားလုံးသည် ကျောင်းဝင် အရည်အချင်းစစ် စာမေးပွဲကို ဖြေဆိုကြရ ပါမည်။ Reception Year 1၊ Reception year 2 နှင့် Year 1 ကျောင်းသား၊ ကျောင်းသူများသည် ကျောင်းမှ စီစဉ်သတ်မှတ်ထားသော တွေ့ဆုံစမ်းသပ်စစ်ဆေးမှုကို ဖြေဆိုရမည် ဖြစ်ပါသည်။ Year 2 မှ Year 13 အထိ ကျောင်းသား၊ ကျောင်းသူများသည် အင်္ဂလိပ်စာ စွမ်းရည် အထောက်အပံ့ (EAL Class တက်ရောက်ရန်) လိုအပ်ခြင်းရှိမရှိ သိရှိနိုင်ရန် အင်္ဂလိပ်စာစွမ်းရည်စစ်ဆေးမှုစာမေးပွဲများကို (YLE Exam) မေးခွန်းပုံစံများနှင့် ဖြေဆိုရမည် ဖြစ်ပါသည်။

**ကျောင်းသားစုံညီပွဲတော်များ** မြန်မာ့ယဉ်ကျေးမှုနေ့များ၊ မြန်မာ့ရိုးရာ သင်္ကြန်ပွဲနှင့် တရုတ်နှစ်သစ်ကူးပွဲများကဲ့သို့သော ပွဲတော်များသည် ကျောင်းသားစုံညီ ပွဲများထဲတွင်ပါဝင်ပြီး ကျောင်းတစ်ကျောင်းလုံးဆင်နွှဲကြသည်ဖြစ်၍ ကျောင်းသား၊ ကျောင်းသူများ ပါဝင်ပျော်ရွှင်နိုင်ကြပါရန် တိုက်တွန်းလိုပါသည်။

**ကျောင်းခေါ်ချိန်စည်းကမ်းများ**

ကျောင်းသား၊ ကျောင်းသူများသည် ပုံမှန် ကျန်းမာသော အနေအထားတွင် ကျောင်းတက်ရက်အားလုံး၏ ၁၀ ရာခိုင်နှုံးထက် ပို၍ ကျောင်းပျက်ခွင့် မရှိပါ။ သင်ကြားမှုအစီအစဉ်အတိုင်း သင်ကြားရာတွင် သင်ခန်းစာနောက်ကျမှု မရှိစေရေးအတွက် ​ကျောင်းဖွင့်ရက်များတွင် ကျောင်းတက် ရောက်နိုင်သော ကျန်းမာရေး အခြေအနေရှိနေသ၍ နေ့စဉ်ပုံမှန် ကျောင်းတက်စေလို ပါသည်။ ကျောင်းတက်မှန်စေမည့် သင့်တော်ကောင်းမွန်သော စိတ်ဝင်စားဖွယ်အစီအစဉ်များကို ကျောင်းမှ ရေးဆွဲ၍လည်း အစွမ်းကုန်ကြိုးစားပံ့ပိုးပေးမည် ဖြစ်ပါသည်။ ကျန်းမာရေးချွတ်ယွင်းချက်ကြောင့် သော်လည်းကောင်း၊ အခြားသော အကြောင်းရင်းမှန် အခက်အခဲတစ်စုံတရာကြောင့်သော်လည်းကောင်း မဖြစ်မနေ ကျောင်းပျက်ရမည်ဆိုပါက ကျောင်းတက်ပျက်ကွက်သော ကျောင်းသူ၊ ကျောင်းသားများ အတွက်လည်း အကောင်းဆုံးဆောင်ရွက် ပေးနိုင်ရန် စီစဉ်ထားပါသည်။

အကြောင်းတစ်စုံတရာကြောင့် ကျောင်းသား၊ ကျောင်းသူများ ကျောင်းပျက်ကွက်မည်ဆိုပါက မိဘ/အုပ်ထိန်းသူမှ စတင်ပျက်ကွက်မည့် ပထမဆုံးနေ့ မနက် ၈ နာရီတွင် TIS ကျောင်းရုံးခန်းသို့ ကျောင်းပျက်ကွက်ရသည့် အကြောင်းရင်းအား ဖုန်းဖြင့် ဆက်သွယ်ခွင့်တိုင်ကြားရမည် ဖြစ်ပါသည်။ ရက်ရှည်ကျောင်းပျက်ရမည့် အစီအစဉ်ရှိပါက အနည်းဆုံး (၃) ရက်ကြိုတင်၍ ကျောင်းရုံးသို့ဆက်သွယ်ပြီး ခွင့်တိုင်ကြားရပါမည်။ ကျောင်းသား၊ ကျောင်းသူများ၏ မိဘများအနေဖြင့် မိမိတို့၏သားသမီးများနှင့်အတူ ခရီးသွားလာရန်ရှိပါက ကျောင်းအားရက်များတွင်သာ စီစဉ်ကြပါရန် တိုက်တွန်းလိုပါသည်။

**ကျောင်းရက်ရှည်ပျက်ကွက်ခြင်း**

TIS တွင်တက်ရောက်လျက်ရှိသော ကျောင်းသား၊ ကျောင်းသူများသည် ကျန်းမာရေးအရ ရက်အတန်ကြာအနားယူရန် လိုအပ်ပါက ကျောင်းပျက်သောရက်များတွင်သင်ကြားသော သင်ခန်းစာများနှင့် အဆက်မပြတ်စေရန် အိမ်တွင် လေ့လာလုပ်ဆောင်နိုင်မည့် သင်ခန်းစာများကိုကျောင်းသို့လာရောက် ယူဆောင်နိုင်ရေး စီစဉ်ပေးထားမည်ဖြစ်ပါသည်။ ဖျားနာခြင်းမဟုတ်သော မဖြစ်မနေပျက်ကွက်ရမည့် အကြောင်းတစ်စုံတရာကြောင့် ရက်ရှည်ကျောင်းပျက်ကွက်ခဲ့ပါက သင်ကြားခဲ့ပြီးသော သင်ခန်းစာများ ပြန်လည်ပံ့ပိုးမှု ရရှိနိုင်ရန် မိဘများမှ ကျောင်းအုပ်ကြီးနှင့် ဆွေးနွေးရပါမည်။

**ပညာသင်ကြားရေးဆိုင်ရာစီမံဆောင်ရွက်ထားရှိမှုများ**

TIS သည် ကျောင်းသား၊ ကျောင်းသူများ ပညာရည်တိုးတက်ရေးအတွက်သာမက ပေါင်းသင်း ဆက်ဆံရေး ပြေပြစ်စေရန်၊ ပူးပေါင်းဆောင်ရွက်လုပ်ကိုင်တတ်သော အရည်အချင်းများ တိုးတက်စေရန်၊ လိမ္မာယဉ်ကျေးသောသူများဖြစ်စေရန်နှင့် ထူးချွန်အောင်မြင်သူများဖြစ်လာစေရန် အကျိုးရှိသော ထိရောက် သည့်သင်ကြားမှုများဖြစ်စေရန် စီစဉ်ဆောင်ရွက်ထားပါသည်။ ကျန်းမာရေးနှင့် လုံခြုံရေးဆိုင်ရာအတွက် လည်း စိတ်ချယုံကြည်ရသော ပတ်ဝန်းကျင်ကောင်းဖြစ်စေရန်လည်း ကြိုးစားဆောင်ရွက်ထားပါသည်။ ကောင်းမွန်မှန်ကန်သော အမူအကျင့်၊ ပြုမူပုံများနှင့် ရရှိမည့် အကျိုး ရလဒ်များကိုလည်း သင်ကြား၍ အချင်းချင်း ကိုယ်ချင်းစာခြင်း ​ဖေးမတတ်ခြင်းနှင့် မျှဝေတတ်ခြင်းစသော ကောင်းမွန်သောအကျင့်များ အစဥ် ဖြစ်တည်စေရန် ရည်ရွယ်ကြိုးစားထားရှိပါသည်။

**ကျောင်းသားကျောင်းသူများ ပညာသင်ကြားရာတွင် ထားရှိရမည့် အပြုအမူများ**

TIS ရှိ ကျောင်းသားကျောင်းသူတိုင်းအား ကောင်းမွန်သော အမူအကျင့်နှင့် အလေ့အကျင့် ကောင်းများ ကျင့်သုံးနေထိုင်တတ်ကြစေရန်၊ အသင်းအဖွဲ့အလိုက် အများနှင့်ပူးပေါင်းဆောင်ရွက်တတ်သော ကောင်းမွန်သည့်စိတ်ဓာတ်များ မွေးမြူတတ်စေရန် တို့အတွက် အခွင့်အလမ်းများ ရရှိနိုင်သော လုံခြုံစိတ်ချ ရသောပတ်ဝန်းကျင်ကောင်း ဖြစ်စေရေးကို ဦးတည်ဆောင်ရွက်ထားရှိပါသည်။ အထက်ပါအရည်အချင်း များကို ပြည့်ဝစေရေးအတွက် ထိရောက်အကျိုးရှိစေမည့် သင်ကြားမှု၊ သင်ယူမှုကောင်းများပံ့ပိုးပေးနိုင်ရေး ကိုလည်း ဆောင်ရွက်ပေးလျက်ရှိပါသည်။ ယင်းသို့သော လေ့လာ သင်ယူမှု၊ သင်ကြားပြသပေးမှုများ အောင်မြင်စွာ ဆောင်ရွက်နိုင်ရေးအတွက် ကျောင်းရှိဝန်ထမ်းများ အားလုံးအား ကျောင်းသား၊ ကျောင်းသူများအတွက် ကောင်းမွန်သည့် အပြုသဘောဆောင်သော စံနမူနာ ကောင်းများ ဖြစ်အောင်နေထိုင် ပြုမူရေး အသိပညာပေး ညွှန်ကြားထားပြီးဖြစ်သကဲ့သို့ ကျောင်းအနေဖြင့် လည်း အောက်ပါအချက်များကို ကျောင်းသား၊ ကျောင်းသူများအတွက် ဆောင်ရွက်လျက်ရှိပါသည်။

- ကျောင်းသားကျောင်းသူများအား လိုက်နာရမည့် အပြုအမူကောင်းများနှင့် ရှောင်ကျဉ်ရမည့် အမူအကျင့်ဆိုး များကို ခွဲခြားတတ်စေရန် သင်ကြားပြသခြင်း။

- အပြုအမူကောင်းများ၏ အကျိုးရှိမှုနှင့် ရလဒ်များကိုသိနားလည်စေပြီး ထာဝရတည်တံ့အောင် ထိန်သိမ်းရန် အားပေးခြင်း။

- ကျောင်းပတ်ဝန်းကျင်နှင့် စာသင်ခန်းကို လုံခြုံစိတ်ချရ၍ အေးချမ်းသော ပတ်ဝန်းကျင်ဖြစ်အောင် ဆောင်ရွက် ထားရှိခြင်း။

- ကောင်းမွန်သော စာသင်ခန်းစီမံခန့်ခွဲမှုများဆောင်ရွက်ထားရှိခြင်း။

- ကျန်းမာရေး၊ ပညာရေးတို့အပြင် ကိုယ်ကျင့်တရားနှင့် လူမှုဆက်ဆံရေးဆိုင်ရာ သင်ခန်းစာများကို သင်ကြားပေးခြင်းများဆောင်ရွက်လျက်ရှိပါသည်။

**မူလတန်းအဆင့် အပြုအမူဆိုင်ရာ အရေးယူဆောင်ရွက်မှုများ**

အတန်းတက်ရောက် ပညာသင်ယူနေစဉ်ကာလတွင် ကျောင်းသားကျောင်းသူများအား ကောင်းမွန်သော အမူအကျင့်များနှင့်နေထိုင်တတ်ကြစေရန် ဦးတည်သင်ကြားမှုများပြုလျက်ရှိသည်နှင့်အညီ ၎င်းအရည် အချင်းကောင်းများအတွက် ချီးမြှင့် အားပေးမှုများလည်းလုပ်ဆောင်လျက်ရှိပါသည်။ အရည်အချင်းကောင်း များကို သင်ကြားပေးသော်ငြားလည်း မလိုလားအပ်သောအမူအကျင့်များကို ပြုမူကျင့်ကြံလာပါက ပြင်ဆင် ပြောင်းလဲရန် ပထမဦးစွာအနေဖြင့် နွေးထွေးစွာ အသိပေးဆုံးမမည် ဖြစ်ပါသည်။ အကယ်၍ ကျောင်းသား၊ ကျောင်းသူတစ်ဦးအနေဖြင့် ထိုမလိုလားအပ်သော အမူအကျင့်များ ကိုလည်းကောင်း၊ ထို့ထက်ပို၍ ဆိုးသွမ်းသောအပြုအမူများကိုသော်လည်းကောင်း ကျောင်းပရဝုဏ်အတွင်း မည်သည့်နေရာတွင်မဆို ဆက်လက်ပြုမူလုပ်ဆောင်နေမည်ဆိုပါက အတန်းဆရာ၊ ဆရာမသည် မူလတန်း စီမံခန့်ခွဲမှုနှင့် စည်းကမ်းထိန်းသိမ်းရေးဆိုင်ရာ အဖွဲ့နှင့် တိုင်ပင်ညှိနှိုင်း၍ အပြုအမူဆိုးရွားမှုအလိုက် သင့်တော်မည့် အရေးယူဆောင်ရွက်မှုများကို အောက်ပါအတိုင်းအဆင့်ဆင့် ဆောင်ရွက်သွားမည်ဖြစ် ပါသည်။

**ပထမအဆင့် အရေးယူဆောင်ရွက်ခြင်း**

* ကျောင်းသား၊ ကျောင်းသူအား သတိပေးခြင်း။
* မှားယွင်းသောအပြုအမူဆိုင်ရာအား ရှင်းလင်းအောင်ဖော်ပြ၍ ပြုပြင်ရန်လိုကြောင်း အသိပေးခြင်း။
* ပြုပြင်ပြောင်းလဲရမည်တို့ကို နားလည်စွာသိရှိနားလည်ကြောင်း သဘောတူညီမှု ရယူခြင်း။
* ရွေးချယ်ခွင့်ရှိသော အရေးယူမှုဖြင့်အသိပေးဆောင်ရွက်ပြီး နှုတ်ဖြင့်ထပ်မံ သတိပေးခြင်း။
* ပြုပြင်ပြောင်းလဲမှုရှိပြီး ကောင်းမွန်စွာနေထိုင်လာပါက လူတွေ့ခေါ်ယူ အသိအမှတ်ပြု ချီးမွမ်းခြင်း။
* အကဲခတ်ကြည့်ရှုသုံးသပ်ရေးမှတ်တမ်းတွင် ကျူးလွန်ခဲ့ဖူးသော ဆိုးသည့် အပြုအမူများနှင့် ပတ်သက်၍ တိုးတက်ပြောင်းလဲလာမှုကို အပတ်စဉ် ဆရာ၊ ဆရာမက ကျောင်းသား၊ ကျောင်းသူနှင့် အတူဖြည့်စွက်၍ မှတ်ချက်ပြုခြင်း။

**ဒုတိယအဆင့် အရေးယူဆောင်ရွက်ခြင်း**

* တက်ရောက်ရမည့်စာသင်ခန်းနေရာအား အချိန်အတိုင်းအတာတခုအထိ ပြောင်းလဲသတ် မှတ်ခြင်း၊ စာသင်ခန်းပြောင်းလဲမှုအကြိမ်အရေအတွက်မှတ်တမ်းပြုစုခြင်း။
* သက်ဆိုင်ရာအတန်းပိုင်ထံ ဖြစ်စဉ်အကြောင်းအရာ တင်ပြခြင်း။
* အကဲခတ်ကြည့်ရှုသုံးသပ်ရေးမှတ်တမ်းတင်မှုကို ပြန်လည်စစ်ဆေးခြင်း။
* မိဘများထံသို့ ဆက်သွယ်၍ အကြောင်းကြားစာပေးပို့ခြင်း။
* စာသင်ချိန်နှင့် စာသင်ချိန်ပြင်ပ အပြုအမူများကို အပတ်စဉ် အပြုအမူနှင့် အမူအကျင့်ဆိုင်ရာ စောင့်ကြည့်ရေးမှတ်တမ်းပုံစံတွင် ဖြည့်စွက်ခြင်း။

**တတိယအဆင့် အရေးယူဆောင်ရွက်ခြင်း**

* ဒုတိယအကြိမ်အဖြစ် တက်ရောက်ရမည့်စာသင်ခန်းနေရာအား အချိန်အတိုင်းအတာ တခုအထိပြောင်းလဲသတ်မှတ်ခြင်း၊ စာသင်ခန်းပြောင်းလဲမှုအကြိမ်အရေအတွက်မှတ်တမ်းပြုခြင်း။
* မူလတန်းစီမံခန့်ခွဲမှုနှင့် စည်းကမ်း ထိန်းသိမ်းရေးဆိုင်ရာ အဖွဲ့ထံသို့ ဖြစ်စဉ်ဆိုင်ရာ ရေးသား တင်ပြရခြင်းနှင့် ကျောင်းသား၊ ကျောင်းသူကတင်ပြသောဖြစ်စဉ်၊ ယခင်က ဖြစ်စဉ်များနှင့် အပတ်စဉ် အပြုအမူနှင့်အမူအကျင့် ဆိုင်ရာ စောင့်ကြည့်ရေးမှတ်တမ်းတို့အား ယင်းအဖွဲ့မှ ခြုံငုံသုံးသပ်ခြင်း။
* မူလတန်းကျောင်းအုပ်ကြီးနှင့် ကျောင်းသား၊ ကျောင်းသူ၏မိဘများ တွေ့ဆုံခြင်း။

- ကျောင်းသူ၊ ကျောင်းသား၏ နေထိုင်ပြုမူမှုဆိုင်ရာလုပ်ဆောင်မှုများကို ဆန်းစစ် လေ့လာခြင်း။

- အပတ်စဉ် အပြုအမူနှင့် အမူအကျင့်ဆိုင်ရာ စောင့်ကြည့်ရေးမှတ်တမ်းကို ဆက်လက် ဖြည့်စွက်ခြင်း နှင့် ပြောင်းလဲတိုးတက်မှုမရှိပါက စတုတ္ထအဆင့် အရေးယူဆောင်ရွက်ခြင်းအား ဆက်လက် ဆောင်ရွက်သွားမည်ဖြစ်ပါသည်။

**စတုတ္ထအဆင့် အရေးယူဆောင်ရွက်ခြင်း**

မူလတန်းကျောင်းအုပ်ကြီး၊ သက်ဆိုင်ရာ အတန်းပိုင် ဆရာ/ ဆရာမ၊ ကျောင်းစည်းကမ်းထိန်း သိမ်းရေးမှူးနှင့် အခြားသင့်တော်သူ တစ်ဦးပါဝင်သော ကျောင်းသားရေးရာ ကြားဝင်စေ့စပ်ပေးရေး ကော်မတီတစ်ခုဖွဲ့စည်း၍ စုံစမ်းစစ်ဆေး သုံးသပ်အရေးယူရေးကို ဆောင်ရွက်သွားမည် ဖြစ်ပါသည်။ ဖြစ်ပွားရသောအကြောင်းရင်း၊ ဖြစ်ပွားခြင်းဆိုင်ရာသက်သေ အထောက်အထားများနှင့် သက်ဆိုင်ရာ သတင်းအချက်အလက်များကို စုဆောင်းပြီး အရေးယူဆောင်ရွက်မည့် အစီအစဉ်များကို ရေးဆွဲ အကောင်အထည်ဖော်သွားမည်ဖြစ်ပါသည်။ ရေးဆွဲပြီးသော အစီအစဉ်နှင့် ပတ်သက်၍ ကျောင်းသား/ ကျောင်းသူ၏ မိဘများအား ခေါ်ယူတွေ့ဆုံဆွေးနွေး မှုပြုပြီး သဘောတူလက်မှတ် ရေးထိုးရမည်ဖြစ် ပါသည်။ စစ်ဆေးအရေးယူခြင်းကို ကော်မတီမှ ဆက်လက်လုပ်ဆောင်သွားမည်ဖြစ်ပါသည်။ အဆိုပါအဆင့် အရေးယူဆောင်ရွက်ခြင်းမှ တိုးတက်ပြောင်းမှု မတွေ့ရှိရပါက ကျောင်းအုပ်ကြီးထံ ဆက်လက်တင်ပြ၍ ကျောင်းသား/ကျောင်းသူ အတွက် သင့်တော်သည့် အကြံပြုဆုံးဖြတ်ချက်အား ဆောင်ရွက်သွားမည်ဖြစ် ပါသည်။

**အထက်တန်းအဆင့် အပြုအမူဆိုင်ရာ အရေးယူဆောင်ရွက်မှုများ**

* ပထမအဆင့် အရေးယူဆောင်ရွက်ခြင်း (အတန်းပိုင်ဆရာက ထိန်းသိမ်းဆောင်ရွက်ခြင်း)
* မှားယွင်းသောအပြုအမူဆိုင်ရာအား ရှင်းလင်းအောင်ဖော်ပြ၍ ပြုပြင်ရန်လိုကြောင်း အသိပေးခြင်း။
* ပြုပြင်ပြောင်းလဲရမည်တို့ကို နားလည်စွာသိရှိနားလည်ကြောင်း သဘောတူညီမှု ရယူခြင်း။
* ရွေးချယ်ခွင့်ရှိသော အရေးယူမှုဖြင့်အသိပေးဆောင်ရွက်ပြီး နှုတ်ဖြင့်ထပ်မံ သတိပေးခြင်း။
* ပြုပြင်ပြောင်းလဲမှုရှိပြီး ကောင်းမွန်စွာနေထိုင်လာပါက လူတွေ့ခေါ်ယူ အသိအမှတ်ပြု ချီးမွမ်းခြင်း။
* အရေးယူမှုဆောင်ရွက်ရာတွင် နားချိန်များကို လျှော့ချပြီး စာကြည့်ချိန်အဖြစ် ပြောင်းလဲ သတ်မှတ် ပေးခြင်း။ ကျူးလွန်ထားသော အပြုအမူဆိုင်ရာ ပညာပေးလေ့ကျင့်ခန်းအစီအစဉ်များကို ပြုလုပ် စေခြင်း။

**ဒုတိယအဆင့် အရေးယူဆောင်ရွက်ခြင်း ( အထက်တန်းကျောင်းအုပ်က ထိန်းသိမ်းဆောင်ရွက်ခြင်း)**

ပထမအဆင့် အရေးယူဆောင်ရွက်ပြီးသော်လည်း တိုးတက်ပြောင်းလဲ ကောင်းမွန်လာခြင်းမရှိသေး ပါက ထိုကျောင်းသား/ ကျောင်းသူအား အထက်တန်းကျောင်းအုပ်မှ ထိုအပြုအမူနှင့်ပတ်သက်၍ ထိုက် တန်သော၊ သင့်တင့်သော လုပ်ဆောင်နိုင်မည့် တာဝန်တစ်ရပ် ထမ်းဆောင်စေခြင်းဖြင့် ထိန်းသိမ်းဆောင်ရွက် သွားမည်ဖြစ်ပါသည်။ ကျူးလွန်ခဲ့သော အပြုအမူဆိုင်ရာအတွက် အပြုသဘောဆောင်သော ပညာပေး လေ့ကျင့်ခန်း အစီအစဉ်များ လုပ်ဆောင်စေပြီး အစီရင်ခံစာရေးသားစေ၍ မှတ်တမ်းတင်ထားမည်ဖြစ် ပါသည်။

**တတိယအဆင့် အရေးယူဆောင်ရွက်ခြင်း ( ပြန်လည်ပြုပြင်ရေးဆိုင်ရာ ဆွေးနွေးခြင်း)**

တိုးတက်ကောင်းမွန်လာြခင်းမရှိသေးပါကသက်ဆိုင်ရာအတန်းပိုင်ဆရာ၏ ပြန်လည်ပြင်ဆင်နိုင်ရေး သင်ခန်းစာဆွေးနွေးမှုကို တက်ရောက်ရမည်ဖြစ်ပါသည်။ မသင့်တော်သော အပြုအမူ ကျူးလွန်သော ကျောင်းသား/ကျောင်းသူအား တွေ့ရှိသည့် ဆရာ/ဆရာမနှင့် အတန်းပိုင်ဆရာမတို့ တိုင်ပင်ဆွေးနွေးကာ အထက်တန်းကျောင်းအုပ်နှင့် ယင်းကျောင်းသားကျောင်းသူ၏ အတန်းပိုင်ဆရာ/ ဆရာမတို့ပူးပေါင်း၍ အပြုအမူဆိုင်ရာ ပြုပြင်ရန်လိုအပ်သော အချက်များမှတ်တမ်းပြုစုရပါမည်။ ပြုစုထားသောမှတ်တမ်းများ အတိုင်း လိုအပ်သော သင်ခန်းစာများကို သတ်မှတ်ထုတ်ပြန်ရပါမည်။ လက်ရှိအခြေအနေတွင်ရှိနေသော ပညာရေးဆိုင်ရာမှတ်တမ်းကိုလည်း တွဲဖက်မှတ်တမ်းပြုထားရပါမည်။ ယင်းပြုမူဆောင်ရွက်ထားရှိမှုအား မိဘထံသို့ ဆက်သွယ်အကြောင်းကြားပြီး ထိုမှတ်တမ်းအား နေ့စဉ် လက်မှတ်ထိုးစေပါမည်။ ကျောင်းသား/ ကျောင်းသူ၏ အပြုအမူကိုလည်း အချိန်အတိုင်းအတာတခုအထိ စောင့်ကြည့်ရမည်ဖြစ်ပါသည်။ ထိုကဲ့သို့သော လုပ်ဆောင်မှုအား ကျောင်းသားကျောင်းသူမှ တိုးတက် ပြောင်းလဲလာသည်အထိ ဆက်လက် ဆောင်ရွက်သွားမည်ဖြစ်ပါသည်။

**စတုတ္ထအဆင့်အရေးယူဆောင်ရွက်ခြင်း( စာသင်ခန်းပြောင်းလဲ သင်ကြားခြင်း)**  တတိယအကြိမ် အရေးယူဆောင်ရွက်ပြီးသည့်တိုင်အောင် မကောင်းသောအပြုအမူများကို ဆက်လက် ပြုလုပ်နေမည်ဆိုပါက စာသင်ခန်းအတွင်းမှထုတ်ပယ်ခံရနိုင်ပါသည်။ စာသင်ခန်းအတွင်းမှ ထုတ်ပယ်ခံထားရသောအချိန်အတွင်း အထက်တန်းကျောင်းအုပ်၏အခန်းတွင် သင်ခန်းစာနှင့်လေ့ကျင့်ခန်း များကို တာဝန်ခံ ဆရာတစ်ဦးနှင့် လုပ်ဆောင်ရမည် ဖြစ်ပါသည်။

* အပတ်စဉ် အပြုအမူနှင့် အမူအကျင့်ဆိုင်ရာ စောင့်ကြည့်ရေးမှတ်တမ်း နှင့် ပညာရေး မှတ်တမ်းကို ပြန်လည် သုံးသပ်ဆန်းစစ်ခြင်း။
* အတန်းတွင်းမှ ထုတ်ပယ်မှုအကြိမ်ရေနှင့် အကြောင်းအရာကို မှတ်တမ်းပြုလုပ်ထားရှိခြင်း။
* မိဘအုပ်ထိန်းသူများအားဆက်သွယ် အသိပေးအကြောင်းကြားခြင်း။
* မှားယွင်းသောအပြုအမူဆိုင်ရာ ပြုပြင်ပြောင်းလဲရမည်တို့ကို ရှင်းလင်းဆွေးနွေးပြီး လိုအပ်သော ပြုပြင်ပြောင်းလဲမှုပြုရန်စံနှုန်းသတ်မှတ်ပေးကာ ပြုပြင်ရေးဆိုင်ရာ လုပ်ဆောင်ရမည်များကို မိဘ အုပ်ထိန်းသူများအား အသိပေးပြီး ပူးပေါင်းဆောင်ရွက်ရေး သဘောတူညီမှု လက်မှတ်ရေးထိုး ကြရမည်ဖြစ်သည်။

**ပဉ္စမအဆင့် အရေးယူဆောင်ရွက်ခြင်း ( ကျောင်းမှ ယာယီရပ်နားခြင်း)**

ပြုပြင်ရေးအတွက် အဆင့်ဆင့်ဆောင်ရွက်ပြီးသော်လည်း မကောင်းသောအပြုအမူများ ဆက်လက် လုပ်ဆောင်နေပါက ကျောင်းမှ ယာယီရပ်နားစေမည်ဖြစ်ပါသည်။

တက်ရောက်နေသောအတန်းအလိုက် လုပ်ဆောင်ရမည့် သင်ခန်းစာနှင့် လေ့ကျင့်ခန်းများကို အချိန်မီ ပြီးစီးအောင်လုပ်ဆောင်ပြီး ပြန်လည်ပေးပို့ရေးနှင့် ဆက်လက်လေ့လာလုပ်ဆောင်ရမည့် သင်ခန်းစာ၊ လေ့ကျင့်ခန်းတို့ကိုရယူရန် သတ်မှတ်ပေးထားသောအချိန်တွင် ကျောင်းသို့လာရောက် ယူဆောင်ရေးတို့ ပြုလုပ်ရမည်ဖြစ်ပြီး တိုးတက်မှုအား နေ့စဉ်အစီရင်ခံသတင်းပို့ရန် လိုအပ် ပါသည်။

ကျောင်းအုပ်ကြီး၊ သက်ဆိုင်ရာ အတန်းပိုင် ဆရာ/ ဆရာမ၊ ကျောင်းစည်းကမ်း ထိန်းသိမ်းရေးမှူးနှင့် အခြားသင့်တော်သူ တစ်ဦးပါဝင်သော ကျောင်းသားရေးရာ ကြားဝင်စေ့စပ် ပေးရေး ကော်မတီတစ်ခုဖွဲ့စည်း၍ စုံစမ်းစစ်ဆေး သုံးသပ်အရေးယူရေးကို ဆောင်ရွက်သွားမည် ဖြစ်ပါသည်။ ဖြစ်ပွားရသောအကြောင်းရင်း၊ ဖြစ်ပွားခြင်းဆိုင်ရာသက်သေ အထောက်အထား များနှင့် သက်ဆိုင်ရာသတင်းအချက်အလက်များကို စုဆောင်းပြီး အရေးယူဆောင်ရွက်မည့် အစီအစဉ်များကို ရေးဆွဲအကောင်အထည်ဖော်သွားမည်ဖြစ်ပါသည်။ ရေးဆွဲပြီးသော အစီအစဉ်နှင့် ပတ်သက်၍ ကျောင်းသား/ကျောင်းသူ၏ မိဘများအား ခေါ်ယူတွေ့ဆုံဆွေးနွေး မှုပြုပြီး သဘောတူလက်မှတ် ရေးထိုးရမည်ဖြစ်ပါသည်။ စစ်ဆေးအရေးယူခြင်းကို ကော်မတီမှ ဆက်လက်လုပ်ဆောင်သွားမည် ဖြစ် ပါသည်။ အဆိုပါအဆင့် အရေးယူဆောင်ရွက်ခြင်းမှ တိုးတက်ပြောင်းမှု မတွေ့ရှိရပါက ကျောင်းအုပ်ကြီးထံ ဆက်လက်တင်ပြ၍ ကျောင်းသား/ကျောင်းသူ အတွက် သင့်တော်သည့် အကြံပြုဆုံးဖြတ်ချက်အား ဆောင်ရွက်သွားမည်ဖြစ်ပါသည်။

**အထူးရှောင်ကျဉ်ရန် တင်းကြပ်စွာတားမြစ်ထားသော အချက်များ**

အောက်တွင်ဖော်ပြထားသော တားမြစ်ချက်များကို လုပ်ဆောင်ပါက ကျောင်းမှ ချက်ချင်းထုတ် ပယ်ခြင်းဖြင့် အရေးယူဆောင်ရွက်သွားမည်ဖြစ်ပါသည်။ အောက်တွင်ဖော်ပြမထားသော်လည်း ကျောင်းသား/ ကျောင်းသူ များအနေဖြင့် ပြုမူဆောင်ရွက်ရန် မသင့်တော်သော၊ ခွင့်ပြုမထားသော မည်သည့် ကိစ္စမဆို ပြုမူလုပ်ဆောင်ပါက ကျောင်းမှ ချက်ချင်းထုတ်ပယ် အရေးယူသွားမည်ဖြစ်ပါသည်။

* အတန်းတူချင်းဖြစ်စေ၊ အတန်းမတူသောသူကိုဖြစ်စေ စိတ်ပိုင်းဆိုင်ရာ (သို့) ရုပ်ပိုင်းဆိုင်ရာ တစုံတရာ ဆိုးရွားစွာ ထိခိုက်စေခြင်း။
* ကျောင်းတွင်းပရိဘောဂနှင့် အခြားကျောင်းပစ္စည်းများအား ရည်ရွယ်ချက်ရှိရှိဖြင့် ဖျက်ဆီးခြင်း။
* သူတပါး၏ ပစ္စည်းအား အခွင့်မရှိဘဲယူငင်ခြင်း၊ ခိုးယူခြင်း။
* စာသင်ချိန်များနှင့် ကျောင်းဆင်းချိန်မဟုတ်ဘဲ ခွင့်ပြုချက်မဲ့ ကျောင်းမှထွက်ခွာခြင်း။
* လူမျိုးရေးခွဲခြားခြင်း၊ အခြားသူ၏ ကိုးကွယ်ယုံကြည်မှုကို ထိပါးခြင်း၊ ကျား/မ ဖြစ်တည်မှုအပေါ် ခွဲခြားဆက်ဆံခြင်း၊ လွတ်လပ်စွာ ကျား/မ ခံယူစိတ်ကွဲပြားမှုကို ခွဲခြားရှုံ့ချခြင်း။
* Electronic Cigarette၊ စီးကရက်၊ ဆေးရွက်ကြီးပါသောထုတ်ကုန်များနှင့်ဆေးလိပ် သောက်သုံး ခြင်း။
* စိတ်ကြွဆေး၊ မူးယစ်ဆေးဝါးနှင့် အရက်သေစာများ လက်ဝယ်ထားရှိခြင်းနှင့် သောက်သုံးခြင်း
* မိမိပါတ်ဝန်းကျင်နှင့် ကျောင်းသား/ ကျောင်းသူအချင်းချင်း အန္တရာယ် ဖြစ်စေနိုင်သော လက်နက် ပစ္စည်းတစုံတရာ လက်ဝယ်ထားရှိခြင်း။

**မွေးနေ့ပွဲများကျင်းပခြင်း**  စာသင်ချိန်နှင့် သင်ခန်းစာသင်ကြားရေးအတွက် အနှောက်အယှက်အနည်းဆုံးဖြင့် ကျင်းပနိုင်သော မွေးနေ့ပွဲကျင်းပမှုအား ခွင့်ပြုပါသည်။ အစားအသောက်ကျွေးမွေးမှုများစီစဉ်ကျင်းပလိုသူများသည် ကျောင်းရုံးခန်းသို့ ကြိုတင်အကြောင်းကြားပြီး ပြုလုပ်လိုသော အစီအစဉ်အတွက် ဆွေးနွေးညှိနှိုင်းမှု ပြုလုပ် ရမည်ဖြစ်ပါသည်။

**အနားယူမုန့်စားချိန်နှင့် နေ့လည်စာ စားချိန်**

ကျောင်းသား၊ ကျောင်းသူများ၏ ပညာရည်တိုးတက်ရေးအတွက် ကျန်းမာရေးကောင်းမွန်မှု ရှိရန် သည်လည်း အထူးလိုအပ်သော အချက်တစ်ချက်ဖြစ်သည်နှင့်အညီ အစားအသောက်များ မစားမီနှင့် စားပြီးချိန်များတွင် လက်များသန့်စင်အောင် ဆေးကြောစေရေး နှင့် စည်းစနစ်တကျ စားသောက်တတ်သော အလေ့အကျင့်များ ဖြစ်တည်နေစေရန် တာဝန်ကျ ဆရာ၊ ဆရာမများမှ ထိန်းသိမ်းကြပ်မတ်ပေးပါသည်။

**မိဘ၊ အုပ်ထိန်းသူများနှင့် ဆက်သွယ်ရန်**

ကျောင်းသား၊ ကျောင်းသူများ၏ ကျန်းမာရေးနှင့် လုံခြုံစိတ်ချရရေးအတွက် ကျောင်းမှ အထူးအရေးပေး ဆောင်ရွက်လျက်ရှိပါသည်။ အရေးပေါ်အခြေအနေများတွင်ဆက်သွယ်၍ ရနိုင်သမျှသော ဖုန်းနံပါတ် နှင့် လိပ်စာများကို ကျောင်းတွင် မှန်ကန်စွာစာရင်းပြုစုထားရန်လိုအပ်ပါသည်။ သို့ဖြစ်ပါ၍ လက်ရှိတက်ရောက် နေသော စာသင်နှစ်အတွင်း ဖုန်းနံပါတ် သို့မဟုတ် အိမ်လိပ်စာ အပြောင်းအလဲ ရှိပါက မိဘများမှ ကျောင်းရုံးခန်းသို့ အသိပေးအကြောင်းကြားရန် လိုအပ်ပါသည်။

ထို့ကြောင့် ကျောင်းစတင်အပ်နှံစဉ်မှာပင် အမှန်တကယ်ဆက်သွယ်ရနိုင်သော အိမ်လိပ်စာ၊ အိမ်ဖုန်း၊ လက်ကိုင်ဖုန်း၊ လုပ်ငန်းခွင်ဖုန်းနှင့် အီးမေး(လ်) လိပ်စာများကို ကျောင်းသို့ တိကျသေချာစွာ စာရင်းပေးသွင်း စေလိုပါသည်။

**အနိုင်ကျင့်ဗိုလ်ကျခြင်း**

ကျောင်းအတွင်းတက်ရောက်နေကြသော ကျောင်းသား၊ ကျောင်းသူများသည် အတန်းတူ၊ အရွယ်တူချင်း ဖြစ်စေ၊ အတန်းကြီးသူမှ ငယ်သူသို့ဖြစ်စေ၊ အရွယ်ကြီးသူမှ ငယ်သူသို့ဖြစ်စေ တစ်ဦးအပေါ်တစ်ဦး အနိုင်ကျင့် ဗိုလ်ကျခြင်း၊ စိတ်ရောကိုယ်ပါ အနှောက်အယှက်ဖြစ်စေခြင်းကို ခွင့်မပြုပါ။ ကြီးသူကိုရိုသေ၊ အရွယ်တူချင်းကို လေးစားမှုနှင့်ဆက်ဆံပြီး ငယ်ရွယ်သူများကို ကြင်နာ၊ ညှာတာစွာ ဆက်ဆံတတ်ကြစေရန် အသိပညာပေး သင်ကြားလျက်ရှိသော၊ ပျော်ရွင်ဖွယ် လုံခြုံစိတ်ချရသော ပတ်ဝန်းကျင်ကောင်းတစ်ခုဖြစ်စေရန် ကြိုးစားထားသောကျောင်းဖြစ်ပါသည်။ အနိုင်ကျင့်ဗိုလ်ကျ အနှောက် အယှက်ပြုသော ကိစ္စရပ်များဖြစ်ပေါ်လာပါက အချိန်နှင့်တပြေးညီ ကိုင်တွယ်ဖော်ထုတ်ကာ ဖျန်ဖြေမှု၊ ဖြေရှင်းမှုများပြုလုပ်ပေးမည် ဖြစ်ပါသည်။

ကျောင်းသူ၊ ကျောင်းသားများ လုံခြုံစိတ်ချစွာ ပညာသင်ယူမှုပြုနိုင်ကြစေရန် အချင်းချင်း အနိုင်ကျင့်ဗိုလ် ကျခြင်းအားဆန့်ကျင်သော မူဝါဒအား ကျောင်းသား၊ ကျောင်းသူအားလုံးကို နားလည် သဘောပေါက်အောင် သေချာရှင်းလင်း အသိပေးသင်ပြပြီး လိုက်နာမှုမရှိပါကလည်း ထိရောက်စွာ ကိုင်တွယ်ဖြေရှင်း အရေးယူ ဆောင်ရွက်မှုပြုသွားမည် ဖြစ်ကြောင်းကိုလည်း အသိပေးခြင်းကို လုပ်ဆောင် ထားမည်ဖြစ်ပါသည်။ ကလေးသူငယ်ဆိုင်ရာ ကာကွယ်စောင့်ရှောက်ရေးနှင့် ဘေးကင်းလုံခြုံရေးတို့အတွက် လည်း ကျောင်းရှိ ဝန်ထမ်းများနှင့် ဆရာ၊ ဆရာမများကို သင်ကြားပို့ချမှု ပြုထားပြီးဖြစ်ပါသည်။

ကျောင်းသား ကျောင်းသူများအကြားတွင်သာမက ဝန်ထမ်းများအကြားတွင်ပါ အနိုင်ကျင့်ဗိုလ်ကျ နှောက်ယှက်သည့် အပြုအမူများကို သင့်လျော်မှန်ကန်သော နည်းလမ်းကိုသုံး၍ ချက်ချင်းကိုင်တွယ် ဖော်ထုတ် ဖြေရှင်းခြင်းဖြင့် စေ့စပ်ဖျန်ဖြေခြင်းနှင့် အရေးယူခြင်း တို့ကို ပြုလုပ်သွားမည်ဖြစ်ပါသည်။ ပေါ်ပေါက်လာသည့် အနိုင်ကျင့်ဗိုလ်ကျမှုများဆိုင်ရာစိုးရိမ်မှုများနှင့် တိုင်ကြားမှုများကိုလည်း ကျောင်းမှ ချက်ချင်း ထိရောက်စွာ ဖြေရှင်း၍ အကြောင်းကြားပေးသွားမည်ဖြစ်ပါသည်။

မိဘအုပ်ထိန်းသူများအနေဖြင့်လည်း အနိုင်ကျင့် ဗိုလ်ကျမှုကိုတွေ့ရှိလျှင်သော်လည်းကောင်း၊ ယင်းနှင့်ပတ်သက်သော စိုးရိမ်စရာများကိုသော်လည်းကောင်း ကျောင်းသို့ အမြန်သတင်းပေးခြင်းဖြင့် စုံစမ်း စစ်ဆေးခြင်းနှင့် အရေးယူခြင်းများပြုလုပ်ပြီး အနိုင်ကျင့်ဗိုလ်ကျသောအပြုအမူများကို ဆန့်ကျင်သော မူဝါဒအား ပိုမိုကောင်းမွန်လာစေရန် ပူးပေါင်းဆောင်ရွက်ကြရေး တိုက်တွန်းအပ်ပါသည်။

**ကလေးသူငယ်ဆိုင်ရာ ကာကွယ်​စောင့်ရှောက်ရေး (ဘေးကင်းလုံခြုံရေး)**

ကျောင်းအတွင်းတက်ရောက်လျက်ရှိသော ကလေးသူငယ်များ၏ ဘေးကင်းလုံခြုံရေးအတွက် စာသင်နှစ် မစမီအချိန်များမှပင် စတင်၍ ကျောင်းဝန်ထမ်းများအား ကလေးသူငယ်ဆိုင်ရာကာကွယ် စောင့်ရှောက်ရေး အတွက် ပို့ချသင်ကြားပေးထားပါသည်။

**အကြံပေးလမ်းညွှန်မှုဆိုင်ရာ အကူအညီရယူခြင်း**

ကျောင်းတွင်တက်ရောက်လျက်ရှိသောကျောင်းသား၊ ကျောင်းသူများ၏ ကိုယ်စိတ်ကျန်းမာ ပျော်ရွှင်မှုသည် TIS မှ အဓိကအလေးပေးစဉ်းစားသောအချက် ဖြစ်ပါသည်။ မူကြို၊ မူလတန်းနှင့် အလယ်တန်းတို့တွင် ကလေးနှင့်ပတ်သက်သော မည်သည့်စိုးရိမ်ပူပန်စရာကိစ္စမျိုးကိုမဆို မိဘများအနေဖြင့် ကျောင်းရုံးသို့ ဆက်သွယ် အကြောင်းကြားကာ ကျောင်းနှင့်မိဘများ ပူးပေါင်း၍အတူဖြေရှင်း နိုင်မည်ဖြစ်ပါသည်။ လိုအပ်ပါက အတန်းပိုင်ဆရာ၊ ဆရာမများနှင့်တွေ့ဆုံဆွေးနွေးနိုင်ရေး အချိန်ညှိနှိုင်း ပေးမည်ဖြစ်ပါသည်။ ကျွမ်းကျင်သော အကြံပေးဆရာ ဆရာမများကလည်း အတန်းပိုင် ဆရာ၊ ဆရာမများနှင့် ပူးပေါင်း၍ ကျောင်းသား၊ ကျောင်းသူများကို ကူညီလမ်းညွှန်ပေးသွားမည်ဖြစ်ပါသည်။

**သင်ရိုးညွှန်းတမ်း**

အတန်းစဉ်တိုင်း၏ သင်ရိုးများအတွက် အင်္ဂလန်နိုင်ငံအစိုးရမှ ပြဌာန်းသော သင်ရိုးညွှန်းတမ်းကို အခြေခံ၍ သင်ကြားပေးလျက်ရှိပါသည်။ International School ဖြစ်သည်နှင့်အညီ အလေ့အထ၊ သဘောသဘာဝများ လိုက်ဖက်ကိုက်ညီမှုရှိအောင် ညှိနှိုင်းဆောင်ရွက်ထားပါသည်။

**Reception Years**

အဆိုပါအတန်းများတွင် ကျောင်းစတင်တက်ရောက်သည့်အရွယ်များအတွက် သင့်တော်သော အောက်ပါ သင်ကြားမှုများကို အလေးပေးပြုလုပ်ပါသည်-

- စိတ်ပိုင်းနှင့် ရုပ်ပိုင်းဆိုင်ရာ ဖွံ့ဖြိုးတိုးတက်စေရေး။

- ပတ်ဝန်းကျင်နှင့်လိုက်လျောညီထွေ ပြောဆိုနေထိုင်ဆက်ဆံမှု မှန်ကန်စွာ တိုးတက်စေရေး။

- စာပေပညာရေးနှင့် အသိပညာဗဟုသုတ ကြွယ်ဝစေရေး။

- စိတ်ကူးစိတ်သန်းကောင်းမွန်ပြီး သင်္ချာဉာဏ်ဖွံ့ဖြိုးတိုးတက်စေရေး။

- လွတ်လပ်စွာတွေးတောဆင်ခြင်၍ တီထွင်ဖန်တီးနိုင်စွမ်းရည် ဖွံ့ဖြိုးတိုးတက်စေရေး။

**years 1-9**

၎င်းအတန်းများတွင် သက်ဆိုင်ရာအတန်းအလိုက် အောက်ပါ ဘာသာရပ်များကို သင်ကြားပေးပါသည်-

- မြန်မာစာ၊ မြန်မာဘာသာစကားနှင့် ယဉ်ကျေးမှု

- အင်္ဂလိပ်စာ

- သင်္ချာ

- သိပ္ပံ

- ပထဝီ

- သမိုင်း

- လူမှုရေး

- ပန်းချီအနုပညာ

- ကိုယ်ရည်ကိုယ်သွေး၊ လူမှုရေးနှင့် ကျန်းမာရေးပညာ

- အားကစားနှင့် ကာယပညာ

**Years 10 & 11, Years 12 & 13**

၎င်းအတန်းများတွင် သက်ဆိုင်ရာအတန်းအလိုက် အောက်ပါ ဘာသာရပ်များကို သင်ကြားပေးပါသည်-

- မြန်မာစာ၊ မြန်မာဘာသာစကားနှင့် ယဉ်ကျေးမှု

- အင်္ဂလိပ်စာ

- သင်္ချာ

- သိပ္ပံ

- ပထဝီ

- သမိုင်း

- လူမှုရေး

- ပန်းချီအနုပညာ

- ကိုယ်ရည်ကိုယ်သွေး၊ လူမှုရေးနှင့် ကျန်းမာရေးပညာ

- အားကစားနှင့် ကာယပညာ

**ကျောင်းပွဲ အခမ်းအနားများ**

TIS တွင် ကျောင်းသား၊ ကျောင်းသူများ၊ ဆရာ၊ ဆရာမများနှင့် ဝန်ထမ်းများပါဝင်သော ပျော်ပွဲရွှင်ပွဲနှင့် အထိမ်းအမှတ်ပွဲများကို နှစ်စဉ်ကျင်းပလေ့ရှိပါသည်။ အချို့သောပွဲများတွင် ကျောင်းသား၊​ကျောင်းသူများ၏ မိဘများနှင့် မိတ်ဆွေများပါ ပါဝင်နိုင်ရန်ဖိတ်ကြားလေ့ရှိပါသည်။ မဟာသင်္ကြန်ပွဲတော်နှင့် မြန်မာ့ရိုးရာ ဘာသာရေးပွဲ နေ့များ၊ ဆုပေးပွဲများ တို့ဖြစ်ကြပါသည်။ ထိုအခမ်းအနားပွဲများနှင့်ပတ်သက်သော အစီအစဉ်နှင့် ဖိတ်ကြားမှုများကို မိဘများထံသို့ ဖုန်း၊ အီးမေး(လ်)၊ နှင့် လူမှုကွန်ယက်မှတဆင့် အသိပေး အကြောင်းကြားသွားမည်ဖြစ်ပါသည်။

**နေ့စဉ် ကျောင်းအကြိုအပို့လုပ်ဆောင်ခြင်း**

**ကျောင်းပို့ခြင်း**

TIS တွင်တက်ရောက်လျက်ရှိသော ကျောင်းသား၊ ကျောင်းသူများ၏ လုံခြုံစိတ်ချရမှုရှိစေရန် Reception Year 1, 2 နှင့် Year 1, 2 ကျောင်းသား၊ ကျောင်းသူများအားကျောင်းပို့ဆောင်ရာတွင် မိဘများသည် စာသင်ခန်းသို့ မိမိတို့၏ကလေးများကို အရောက်ပို့ဆောင်နိုင်မည်ဖြစ်ပြီး စာသင်ချိန်မတိုင်မီ စာသင်ခန်းမှ ပြန်လည်ထွက်ခွာနိုင်ပါသည်။

အခြားသောအတန်းများမှ ကျောင်းသား၊ ကျောင်းသူများ၏မိဘများအနေဖြင့် မိမိတို့၏ ကလေးများကို ကျောင်းအဝင်ပေါက်အထိသာ လာရောက်ပို့ဆောင်ရမည်ဖြစ်ပြီး တာဝန်ကျ ဆရာ၊ ဆရာမ များမှ ကြိုကာ ကျောင်းခန်းဆီသို့ ပို့ဆောင်ပေးမည် ဖြစ်ပါသည်။ ကျောင်းရုံးခန်းနှင့် ဆက်သွယ်ပြောဆိုရန် အကြောင်းကိစ္စ ရှိပါက တာဝန်ကျဆရာ၊ ဆရာမ၏ ခွင့်ပြုချက်ဖြင့် ဝင်ရောက်နိုင်ပါသည်။

စာသင်ခန်းအတွင်းသို့ စာသင်ချိန်ထက် ၁၅ မိနစ် နောက်ကျ ပြီးမှ ရောက်ရှိသော ကျောင်းသား၊ ကျောင်းသူများအား ကျောင်းတက်နောက်ကျကြောင်း ကျောင်းခေါ်ချိန်မှတ်တမ်းတွင်ရေးသွင်း မှတ်တမ်းပြုစု ထားမည်ဖြစ်ပါသည်။

**နေ့လည်စာထမင်းချိုင့် ပို့ဆောင်ခြင်း**

နေ့လည်စာပို့ဆောင်ရာတွင် ကျောင်းဝင်းအတွင်းထမင်းချိုင့်များပို့သောအခါ ကျောင်းသား၊ ကျောင်းသူများ၏ လုံခြုံစိတ်ချရေးအတွက် ကျောင်းဝင်ပေါက်ရှိ တာဝန်ကျဆရာမထံသို့လည်းကောင်း၊ ကျောင်းမှခန့်အပ် ထားသောတာဝန်ကျ လုံခြုံရေးဝန်ထမ်းထံတွင် လည်းကောင်း ထားရှိနိုင်ပါသည်။

**ကျောင်းဆင်းချိန် ကျောင်းကြိုခြင်း**

ကျောင်းဆင်းချိန်တွင် Reception Year မှ Year 5 အထိ ကျောင်းသား၊ ကျောင်းသူများကို ဆရာ၊ ဆရာမများမှ ကြီးကြပ်၍ မိဘများလာကြိုမည့် ကျောင်းအပေါက်ဝအထိ လိုက်လံပို့ဆောင်ပေးမည်ဖြစ်ပြီး Year 6 နှင့်အထက် ကျောင်းသား၊ ကျောင်းသူများသည် ကျောင်းဆင်းချိန်တွင် ကျောင်းပေါက်ဝရှိ လာကြိုသော မိဘရှိရာသို့ မိမိဘာသာ သွားရောက်ရမည်ဖြစ်ပါသည်။

ကျောင်းဆင်းချိန်အမီ မိမိတို့၏ကလေးများကို လာရောက်ခေါ်ဆောင်ရန် မိဘအုပ်ထိန်းသူများအား တိုက်တွန်းလိုပါသည်။ ကျောင်းကြိုရန်နောက်ကျမည်ဆိုပါက မိမိတို့၏ကလေးများစိုးရိမ်ပူပန်မှုမရှိစေရန် ကျောင်းရုံးခန်းသို့ ကြိုတင်အသိပေး အကြောင်းကြားစေလိုပါသည်။ ကျောင်းဆင်းချိန်ပြီးနောက်ပိုင်း ၃၀ မိနစ်နောက်ပိုင်းတွင် ဆရာ၊ ဆရာမများနှင့် လက်ထောက် ဆရာ၊ ဆရာမများသည် အစည်းအဝေးများနှင့် အခြားသော သင်ကြားရေးဆိုင်ရာ ပြင်ဆင်မှုများဆောင်ရွက်ရမည်ဖြစ်ရာ လာကြိုချိန်နောက်ကျသော ကျောင်းသား၊ ကျောင်းသူများကို အထူးကြီးကြပ်စောင့်ရှောက်ရန် အားနည်းလိမ့်မည်ဖြစ်သောကြောင့် အချိန်မီလာရောက်ကြိုနိုင်ပါက ကလေးငယ်များလုံခြုံစိတ်ချရေးအတွက် အကောင်းမွန်ဆုံးဖြစ်ပါကြောင်း ပြောကြားလိုပါသည်။ ကျောင်းသား၊ ကျောင်းသူများအား လာကြိုလေ့မရှိသော သူစိမ်းမှ လာရောက်ကြို ပါက ဆရာ၊ ဆရာမများမှ ခေါ်ဆောင်ခွင့်ပြုမည် မဟုတ်ပါ၍ ၎င်းအခြေအနေ၊ အစီအစဉ်မျိုးရှိပါက ကျောင်းရုံးခန်းသို့ ကြိုတင် အကြောင်းကြားထားစေလိုပါသည်။

**ကျောင်းဆင်းချိန်မတိုင်မီ ကျောင်းပရဝုဏ်အတွင်းမှ ထွက်ခွာခြင်း**

မည်သည့်ကျောင်းသား၊ ကျောင်းသူမဆို ကျောင်းဆင်းချိန်မဟုတ်ဘဲ ကျောင်းရုံးခန်းမှခွင့်ပြုချက် မပါဘဲ ကျောင်းပရဝုဏ်အတွင်းမှ ထွက်ခွာခွင့်ပြုမည်မဟုတ်ပါ။ မိဘများနှင့် ဆရာ၊ ဆရာမများ၏ ခွင့်ပြုချက်ပါမှ သာ ကျောင်းရုံးမှခွင့်ပြုပေးမည်ဖြစ်ပါသည်။

**ပညာရေးဆိုင်ရာလေ့လာရေးခရီးစဉ်များ**

သင်ခန်းစာသင်ကြားရေးဆိုင်ရာတွင် အထောက်အကူဖြစ်စေသော စာသင်ခန်းပြင်ပ လေ့လာရေး ခရီးစဉ်များ အခါအားလျော်စွာ သွားရောက်နိုင်ရန် စီစဉ်ထားပါ၍ သင်ခန်းစာအထောက်အကူပြု ခရီးစဉ်များအဖြစ် နေ့ချင်းပြန် သို့မဟုတ် လိုအပ်ပါက ညအိပ်ခရီး သွားရောက်ရပါမည်။ သမိုင်းဝင်နေရာ၊ စီးပွားရေးလုပ်ငန်းဆိုင်ရာ၊ ယဉ်ကျေးမှုဆိုင်ရာနေရာများသို့ သွားရောက်လေ့လာရမည်ဖြစ်ပြီး ကျောင်းမှ တာဝန်ကျသူ ဝန်ထမ်းများမှ စီစဉ်ဆောင်ရွက်မည်ဖြစ်ပါသည်။ ကျောင်းသား၊ ကျောင်းသူများလိုက်ပါနိုင်ရေး ကျန်းမာရေးဆိုင်ရာကောင်းမွန်မှုရှိ မရှိ၊ အရေးပေါ်ဆက်သွယ်ရမည့် ဖုန်းနံပါတ်၊ လိပ်စာ စသော အချက်များအပြင် မိဘများ၏ခွင့်ပြုချက်များလိုအပ်ပါသည်။ မိဘများအနေဖြင့် ထိုခရီးစဉ်များအတွက် ကျသင့်ငွေ သုံးစွဲကုန်ကျရမှုရှိမည်ဖြစ်ပြီး ခရီးစဉ်ပေါ်မူတည်၍ ဘေးအန္တရာယ် ကင်းဝေးစေရေးအတွက် စည်းကမ်းထုတ်ပြန်မှုများ လိုအပ်လျင် ထပ်မံပြုလုပ်မည်ဖြစ်ပါသည်။ ခရီးစဉ်များအားလုံးတွင် ကျောင်းစည်းကမ်းအားလုံးလည်း အကျုံးဝင်နေမည် ဖြစ်ပါသည်။

**သင်ယူရေးအထောက်အကူပြုအင်္ဂလိပ်စာသင်ခန်းစာအချိန်ဖြည့်စွက်ခြင်း**  အင်္ဂလိပ်ဘာသာစကားဆိုင်ရာအရေး၊ အဖတ်၊ အပြော ကျွမ်းကျင်မှုတွင် မိခင်ဘာသာစကားမဟုတ် သဖြင့် အားနည်းသောကျောင်းသား/ကျောင်းသူများ အနေဖြင့် စာသင်ခန်းအတွင်း သင်ခန်းစာများကို ထိရောက်စွာ ပိုမိုသဘောပေါက်နားလည်စေရန်နှင့် ပိုမိုတိုးတက်ကောင်းမွန်လာစေရန် ပုံမှန်စာသင်ခန်း အတွင်းတွင်သာမက သီးခြားစာသင်ချိန်များတွင်ပါ ပံ့ပိုးသင်ကြားပေးနိုင်သော အစီအစဉ်လည်း ထားရှိပါ သည်။ ပုံမှန်စာသင်ချိန်နှင့် မလုံလောက်သော လိုအပ်ချက်ရှိသော ကျောင်းသား/ ကျောင်းသူများ အတွက် ဖြစ်ပါသည်။ ထိုသို့လုပ်ဆောင် ခြင်းဖြင့် ကျောင်းသား/ ကျောင်းသူများအား IGCSE အတန်းများတွင် အောင်မြင်မှုရရှိနိုင်ရန် အထောက်အကူပိုမိုရရှိနိုင်ပြီး အင်္ဂလိပ်ဘာသာဖြင့် သင်ကြားသောကျောင်းနှင့် တက္ကသိုလ်များတွင် ဆက်လက်တက်ရောက်ရာတွင်လည်း အကျိုးရှိစေမည်ဖြစ်ပါသည်။

သင်ယူရေးအထောက်အကူပြု အင်္ဂလိပ်စာ သင်ခန်းစာပံ့ပိုးမှုလိုအပ်သောကြောင့် တက်ရောက်ရန် စာရင်းပေးသွင်းသော ကျောင်းသား/ ကျောင်းသူများ၏ မိဘများအနေဖြင့် ထိုဝန်ဆောင်မှုအတွက် သီးသန့် ကျသင့်ငွေကို ပေးသွင်းရန်လိုအပ်မည် ဖြစ်ပါသည်။

**သန့်ရှင်းရေးနှင့် ပတ်ဝန်းကျင်ထိန်းသိမ်းရေး**

ကျောင်းပတ်ဝန်းကျင်နှင့် ကျောင်းအတွင်း သန့်ရှင်းရေးနှင့် ပတ်ဝန်းကျင်ထိန်းသိမ်းရေးအတွက် ငယ်စဉ်က စ၍ အလေးထားတတ်စေရန် အလေ့အကျင့်ကောင်းများ လေ့ကျင့်သင်ကြားပေးလျက်ရှိပါသည်။ ပတ်ဝန်းကျင် သန့်ရှင်းရေးအတွက် အမှိုက်များစနစ်တကျစွန့်ပစ်ရန် စာသင်ခန်းအတွင်း/ အပြင် အမှိုက်ပုံးများ ထားရှိပေးပါသည်။ ဝန်ထမ်းများအပါအဝင် ကျောင်းသား၊ ​ကျောင်းသူများနှင့် အားလုံးသော ပတ်သက်သူများ အနေဖြင့် စည်းကမ်းမဲ့ အမှိုက်စွန့်ပစ်မှုမျိုးကို ရှောင်ကျဉ်ကြရပါမည်။ ကျောင်းသား ကျောင်းသူများကို သဘာဝပတ်ဝန်းကျင်ထိန်းသိမ်းရေးဆိုင်ရာ သင်ကြားပို့ချပေးရုံသာမက ဆွေးနွေးပွဲများ လည်း ပြုလုပ်ပေးလျက်ရှိပါသည်။

**မိဘများအနေဖြင့် လိုက်နာရန်ကျင့်ဝတ်စည်းကမ်းများ**

TIS တွင် တက်ရောက်လျက်ရှိသော ကျောင်းသား၊ ကျောင်းသူများ၏ မိဘများနှင့် အုပ်ထိန်းသူများ အနေဖြင့် ကျောင်းနှင့်နေအိမ်တွင် အောက်ပါအချက်များကို သဘောတူလိုက်နာပေးနိုင်ပါရန် အကြံပြု တိုက်တွန်းလိုပါသည်။

- ကျောင်းသားများ၏ပညာရေးဆိုင်ရာအတွက် ကျောင်း၏ရည်ရွယ်ချက်၊ ကျောင်း၏ဂုဏ် သိက္ခာနှင့် အစဉ်အလာများကို လေးစားလိုက်နာရန်။

- ဆရာ၊ ကျောင်းသား၊ ကျောင်းသူနှင့် မိဘ ၃ မျိုးလုံး အတူ ပူးပေါင်းဆောင်ရွက်ရန်။

- ကျောင်း၏လူမှုအသိုင်းအဝန်းရှိ မိဘအုပ်ထိန်းသူအချင်းချင်း၊ ကျောင်းသား၊ ကျောင်းသူများ၊ ဆရာ၊ ဆရာမများနှင့် ဝန်ထမ်းများအားလုံးတို့ကို အပြန်အလှန်လေးစားမှု ဖြင့်ပြေပြစ်စွာဆက်ဆံပြီး အခက်အခဲနှင့် ပြဿနာများရှိပါက ဝန်ထမ်းများ၊ ဆရာ၊ ဆရာမများအား ကောင်းမွန်စွာ အကူအညီ တောင်းနိုင်ပါသည်။

မိဘ၊ အုပ်ထိန်းသူများနှင့် ဧည့်သည်များအနေဖြင့် ကျောင်းသား၊ ကျောင်းသူများအတွက် ငြိမ်းချမ်းလုံခြုံသော ​ကျောင်းပတ်ဝန်းကျင်တစ်ခုဖြစ်စေရန် အောက်ဖော်ပြပါ လုပ်ဆောင်ပြုမူမှုများကို တားမြစ်ပါသည်။

- ကျောင်းဝင်းအတွင်း မည်သည့်နေရာတွင်မဆို ကျောင်း၏လုပ်ငန်းဆောင်တာများနှင့် ကျောင်း၏ လှုပ်ရှားမှုများကို နှောင့်နှေးပျက်စီးစေရန် ခြိမ်းခြောက်နှောင့်ယှက်သော အပြုအမူများ။

- ကျောင်းသား၊ ကျောင်းသူများကိုဖြစ်စေ၊ မိဘအုပ်ထိန်းသူအချင်းချင်းဖြစ်စေ၊ ​ကျောင်းဝန်ထမ်း တစ်ဦးဦးကိုဖြစ်စေ မည်သည့်နည်းဖြင့်မဆို ခြိမ်းခြောက်ခြင်း။

- ကျောင်းလူမှုအသိုက်အဝန်းမှ တစုံတဦးကို ရုန့်ရင်းကြမ်းတမ်းသော၊ ခြိမ်းခြောက်သော Email များ၊ စာသားများ၊ အသံဖိုင်များ၊ ဖုန်းစာတိုများပို့ခြင်း သို့မဟုတ် စာများရေးသားခြင်း၊ ပေးပို့ခြင်း။

- ကျောင်းနှင့်ပတ်သက်၍သော်လည်းကောင်း၊ ကျောင်းနှင့်သက်ဆိုင်သော ကျောင်းသား၊ ကျောင်းသူများ၊ မိဘ အုပ်ထိန်းသူများနှင့် ကျောင်းဝန်ထမ်းများ တစ်ဦးဦးနှင့်ပတ်သက်၍ သော်လည်းကောင်း Facebook နှင့် အခြားလူမှုကွန်ယက်စာမျက်နှာများတွင် အသရေဖျက်ခြင်း၊ ရုန့်ရင်းကြမ်းတမ်းသော၊ ရိုင်းစိုင်းသော ဝေဖန်ချက်၊ ထင်မြင်ချက်များ ရေးသားခြင်း။

- အခြားသောကလေးများနှင့် အရွယ်ရောက်သူကျောင်းသား၊​ကျောင်းသူများကို ရင့်သီးစွာပြောဆို ဆက်ဆံခြင်း နှင့် ကိုယ်ထိလက်ရောက်ပြုမူခြင်း။

- မိမိကလေးအား အခြားကျောင်းသား၊ ကျောင်းသူတစ်ဦး၏ ဆက်ဆံပြောဆိုပြုမူပုံကို မကျေနပ်၍ ထိုကျောင်းသား၊ ကျောင်းသူအား တိုက်ရိုက်ပြောဆိုရန် သို့မဟုတ် ပြစ်တင်ဝေဖန်ဆိုဆုံးမမှုပြုရန် ချဉ်းကပ်ဆောင်ရွက်ခြင်း။

- ကျောင်းမှထိန်းသိမ်းထားသည့် သတင်းအချက်အလက်များရယူခြင်း၊ တစုံတဦးထံမှ ရယူရန် ကြိုးပမ်းခြင်း။

**ကျန်းမာရေးဆိုင်ရာကိစ္စရပ်များ**

ကျောင်းသား/ကျောင်းသူများ၏ ကျန်းမာရေးဆိုင်ရာစောင့်ရှောက်မှုများအတွက် ကျောင်းရှိ ဆရာများကို ကျန်းမာရေးဆိုင်ရာသင်တန်းများ၊ ရှေးဦးသူနာပြုသင်တန်းများ ပို့ချထားပါသည်။ မတော်တဆ အသေးစား ထိခိုက်မှုများကို ကျောင်းမှ ဦးစွာ စောင့်ရှောက်ပြုစုပေးသွားမည်ဖြစ်ပါသည်။

ကျောင်းချိန်အတွင်း ကျောင်းသား/ကျောင်းသူတစ်ဦးဦးအတန်အသင့်နာမကျန်းဖြစ်ခြင်းနှင့် မတော်တဆထိခိုက်မိခြင်းတို့ဖြစ်ပါက မိဘအုပ်ထိန်းသူထံ ဖုန်းဖြင့်ဆက်သွယ်အကြောင်းကြားပေးပြီး သက်ဆိုင်ရာ ဆရာ/ ဆရာမများက ပြုစုစောင့်ရှောက်ပေးထားမည်ဖြစ်ပါသည်။ ပြင်းထန်စွာဖျားနာခြင်းနှင့် ဆိုးရွားသော မတော်တဆထိခိုက်မှုများရှိလာပါက မိမိတို့၏ကလေးများကို လာရောက်ခေါ်ဆောင်နိုင် ရေးအတွက် ကျောင်းမှ ဖုန်းနှင့် အမြန်ဆုံးဆက်သွယ် အကြောင်းကြားပေးသွားမည် ဖြစ်ပါသည်။

အရေးပေါ်အခြေအနေပေါ်ပေါက်လာပါက ဆက်သွယ်အကြောင်းကြားနိုင်ရန် ကျောင်းသူ၊ ကျောင်းသားများ နှင့်ပတ်သက်ပြီးမှန်ကန်သောဆက်သွယ်ရန်ဖုန်းနံပါတ်တစ်ခုအား ကျောင်းသို့ပေးထားရ ပါမည်။ အဆိုပါဆက်သွယ်ရမည့်ဖုန်းနံပါတ် ပြောင်းလဲမှုရှိပါကလည်း မိဘများအနေဖြင့် ကျောင်းသို့ အသိပေးအကြောင်းကြားရန် ဖြစ်ပါသည်။ ကျောင်းမှ အရေးကိစ္စတစုံတရာကြောင့်ဆက်သွယ်သောအခါ ဖုန်းနံပါတ်မှားယွင်းနေခြင်း သို့မဟုတ် ဆက်သွယ်၍မရသည့်အခြေအနေပေါ်ပေါက်ခြင်းတို့ဖြစ်ပါက အကြောင်းကြားဆက်သွယ်မှုအထ မမြောက်ခြင်းအတွက် ကျောင်းမှတာဝန်ယူမည်မဟုတ်ပါ။

ကျောင်းလာရောက်အပ်နှံစဉ်ဖြည့်စွက်ရသော ကျောင်းဝင်ခွင့်ပုံစံတွင် မိမိကလေး၏ကျန်းမာရေး ဆိုင်ရာ အခြေအနေများနှင့် သင်ယူလေ့လာမှုအတွက် အခက်အခဲရှိမရှိတို့ကို အသေးစိတ် ပြည့်စုံစွာ ထည့်သွင်း ရေးသားရန်လိုအပ်ပါသည်။ ကျောင်းသား/ကျောင်းသူ တစ်ဦးဦးအား လိုအပ်သောအရေးပေါ် အခြေအနေအရ ဆေးရုံ၊ ဆေးခန်းများသို့ သွားရောက်ဆေးကုသရန်လိုအပ်ပါက ကျောင်းမှ ပို့ဆောင်ပေးနိုင် ခွင့်ကို သဘောတူ လက်ခံရမည်ဖြစ်ပါသည်။ ကျန်းမာရေးအတွက် ယင်းကုသမှုကုန်ကျစရိတ်များကို မိဘ အုပ်ထိန်းသူများမှ ကျခံရမည်ဖြစ်ပါသည်။

ကျောင်းသားကျောင်းသူတစ်ဦးဦးသည် ကူးစက်ရောဂါတစ်ခုခုကြောင့် ကျောင်းပျက်ကွက်၍ ပြန်လည်၍ ကျောင်းတက်ရောက်ရာတွင် ရောဂါပျောက်ကင်း၍ ကျောင်းပြန်လည်တက်ရောက်ရန် သင့်တော်ပြီးဖြစ်ကြောင်း ဆရာဝန်၏ထောက်ခံချက်ကို ကျောင်းပြန်တက်ရောက်မည့်နေ့တွင် ယူဆောင် လာ၍ ကျောင်းသို့ ပြသရပါမည်။

**ပညာရေးဆိုင်ရာ လေ့လာရေးခရီးစဉ်ကာလတွင် ကျန်းမာရေးစောင့်ရှောက်မှု**

စာသင်နှစ်တိုင်းတွင် အတန်းအလိုက်ဖြစ်စေ၊ ကျောင်းသား/ကျောင်းသူများအားလုံးဖြစ်စေ ကျောင်းမှစီစဉ်သော ပညာရေးဆိုင်ရာ လေ့လာရေး ခရီးစဉ်များ သွားရောက်ရာတွင် ကျောင်းအနေဖြင့် ကျောင်းသား/ကျောင်းသူများ၏ ကျန်းမာရေးနှင့် လုံခြုံရေးကို အထူး ဂရုပြုရပါသည်။ သို့ပါ၍ အဆိုပါ ခရီးစဉ်များသွားရောက်ရာတွင် ကလေးများ၏ ဖြစ်ပေါ်လာနိုင်သော၊ ဖြစ်လေ့ဖြစ်ထရှိသော ကျန်းမာရေး အခြေအနေများ၊ ဓာတ်မတည့်မှုများနှင့် လိုအပ်သောဆေးဝါးများစာရင်းပါဝင်သော ခရီးစဉ်လိုက်ပါခွင့်နှင့် သဘောတူညီမှုပုံစံစာရွက်ကို ဖြည့်စွက်၍ ကျောင်းသို့ အချိန်မီပေးပို့ရပါမည်။

**ဆေးဝါးများသောက်သုံးခြင်း**

ကျောင်းသား၊ကျောင်းသူများ၏ကျန်းမာရေးလိုအပ်ချက်အရဆေးဝါးတိုက်ပေးစေလိုပါက မိဘများ အနေဖြင့် ကျောင်းရုံးခန်းသို့တိုက်ရိုက်ဆက်သွယ်အကြောင်းကြားရပါမည်။ မိဘအုပ်ထိန်းသူ၏ ခွင့်ပြုချက် တောင်းဆိုမှုမရှိဘဲ ကျောင်းသား၊ ကျောင်းသူများကို မည်သည့်ဆေးဝါးမျှ ပေးမည်မဟုတ်ပါ။ မည်သည့် အခြေအနေတွင်ဖြစ်စေ ကျောင်းသူနာပြုမှနှင့် ကျောင်းဆရာဝန်မှလွဲ၍ ကျောင်းသား၊ ကျောင်းသူများကို အခြားဝန်ထမ်း တစ်ဦးဦးမျှ ဆေးတိုက်ရန်ခွင့်ပြုမထားပါ။

**ကူးစက်ရောဂါမှ ကြိုတင်ကာကွယ်ခြင်း**

ကူးစက်ရောဂါပြန့်ပွားမှုကိုကာကွယ်ရန် အောက်ပါတို့ကို လိုက်နာကြရပါမည်-

- အသက်ရှူလမ်းကြောင်းမှတဆင့် ရောဂါကူးစက်မှုကို ကာကွယ်ရန် နှာချေ၊ ချောင်းဆိုးရာတွင် နှာခေါင်းနှင့် ပါးစပ်ကို တစ်ရှူး(သို့) တတောင်ဆစ်ကို အသုံးပြု၍ ကာကွယ်ထားရပါမည်။ အသုံးပြုပြီးသော တစ်ရှူးများကိုလည်း စနစ်တကျ စွန့်ပစ်ရပါမည်။

- လက်ကို ဆပ်ပြာဖြင့် မကြာခဏဆေးကြောဆေးကြောရမည်။ ချောင်းဆိုး၊ နှာချေပြီးချိန်တိုင်းနှင့် အိမ်သာတက်ပြီးချိန်တိုင်း သို့မဟုတ် လက်ကိုညစ်ပေစေသောအရာများကို ကိုင်တွယ်ပြီးချိန်တိုင်းနှင့် အစာမစားခင်အချိန်တိုင်းတွင် လက်ကို ဆပ်ပြာဖြင့် သေချာစွာဆေးကြောရပါမည်။

- ရောဂါပိုးများကူးစက်ပြန့်ပွားမှုမဖြစ်စေရေးအတွက် မျက်လုံး၊ နှာခေါင်းနှင့် ပါးစပ်တို့ကိုထိခြင်းမှ ရှောင်ကျဉ်ရပါမည်။

- ဖျားနာနေသူနှင့် နီးကပ်စွာနေခြင်းမှ ရှောင်ကျဉ်ရပါမည်။

- ကျောင်းသား၊ ကျောင်းသူအချင်းချင်း အစားအသောက်များ မျှဝေစားသောက်ခြင်းမှ ရှောင်ကျဉ်ရ ပါမည်။

ကျောင်းသား၊ ကျောင်းသူများနှင့် မိဘများအနေဖြင့် ဖျားနာနေပါက အခြားသူများအား မကူးစက် စေရန် မိမိတို့၏အိမ်တွင်သာ နေထိုင်ရန် အကြံပြုတိုက်တွန်းလိုပါသည်။

**ကလေးများအား အိမ်တွင်သာ ထားရှိသင့်သောအချိန်များ**

ကျောင်းကျန်းမာရေးအဖွဲ့အစည်းအနေဖြင့် ကျန်းမာရေးစောင့်ရှောက်မှုကို ဆောင်ရွက်ပေးနိုင် သော်လည်း အထူးကုသမှုပေးနိုင်သောဆေးခန်းမဟုတ်သောကြောင့် သာမန်ဖျားနာမှုနှင့် မတော်တဆ ထိခိုက်မှုများကိုသာ ကုသပေးနိုင်မည်ဖြစ်ပါသည်။ သို့ပါ၍ မိမိ၏ကလေးများ ဖျားနာပါက အိမ်တွင်သာ နေစေခြင်းသည် အကောင်းဆုံးဖြစ်ပါသည်။ ကျောင်းချိန်ပြင်ပလှုပ်ရှားမှုများ၊ လေ့လာရေးခရီးစဉ်များ၊ အားကစားလေ့ကျင့်မှုနှင့် ကျောင်းနေ့စဉ်လှုပ်ရှားမှုအစီအစဉ်များတွင် ပါဝင်ရန် လုံလောက်သောကျန်းမာရေး အနေထားမရှိပါက အိမ်တွင်သာထားရှိစေလိုပါသည်။ အောက်ဖော်ပြပါ အခြေအနေတစ်ရပ်ရပ်ရှိနေပါက ကလေးများကို အိမ်တွင်သာထားရှိရပါမည်။

- ကိုယ်အပူချိန် ၃၇.၉ ဒီဂရီ စင်တီဂရိတ်အထက်ရှိပြီး ဖျားနာခြင်း၊ ဝမ်းလျှောခြင်း၊ အော့အန်ခြင်း၊ ဗိုက်အောင့်ခြင်းနှင့် မူးဝေခြင်း။

- အစာအိမ်နှင့် အူလမ်းကြောင်းဆိုင်ရာ နေမကောင်းဖြစ်ခြင်း။

- မျက်စိနာခြင်း၊ မျက်မှေးယောင်ခြင်း။

- ယားနာကဲ့သို့သော အရေပြားရောဂါဖြစ်ခြင်း။

- ချောင်းဆက်တိုက်ဆိုးခြင်း။

မိမိကလေးတွင် ရေကျောက်၊ မျက်စိနာ၊ ဝက်သက်နှင့် ရေယုန်ကဲ့သို့သော ကူးစက်နိုင်သည့် ရောဂါများ ဖြစ်ပွား နေပါက အိမ်တွင်သာထားရှိရမည်ဖြစ်ပြီး ကျောင်းသို့လည်း အကြောင်းကြားရပါမည်။ ကလေးများက နေမကောင်း၍ ကျောင်းမသွားလိုကြောင်း ပြောဆိုလာပါက မိဘအုပ်ထိန်းသူများအနေဖြင့် သက်ဆိုင်ရာ ဆရာဝန်နှင့်ပြသ၍ ကျောင်းသို့ပို့သင့် မပို့သင့်ဆန်းစစ်ပြီး ဆုံးဖြတ်နိုင်ပါသည်။

**ရေကျောက်**

မိမိ၏ကလေးတွင် ရေကျောက်လက္ခဏာများပေါ်ပေါက်လာပါက ဆရာဝန်နှင့်ပြသ၍ ကုသမှုများ ပြုလုပ်ရပါမည်။ ပျောက်ကင်း၍ အနာဖေးများကွာကျပြီးနောက် နှစ်ရက်အတွင်း ရေကျောက်ထပ်မထွက် တော့သည့်အချိန်အထိ အိမ်တွင်သာနားနေရပါမည်။

**ဝမ်းလျှောခြင်းနှင့် အော့အန်ခြင်း**

ကြိမ်ဖန်များစွာဝမ်းလျှောခြင်းနှင့် အကြိမ်များစွာအော့အန်ခြင်းများဖြစ်ပါက ဆရာဝန်နှင့်ပြသပြီး အိမ်တွင်သာ နားနေသင့်ပါသည်။

**ဖျားနာခြင်း**

ကလေးများ ဖျားနာ၍ နာကျင်ကိုက်ခဲခြင်း၊ အဖုအပိန့်များထွက်ခြင်း၊ အားယုတ်လာခြင်း၊ ဝမ်းလျှော အော့အန်ခြင်းများဖြစ်ပါက ဆရာဝန်နှင့်အချိန်မီ ပြသသင့်ပါသည်။ ကိုယ်ပူချိန် ၃၇.၈ ဒီဂရီ စင်တီဂရိတ်နှင့် အထက် အဖျားရှိသောကလေးများကို အဖျားပျောက်ကင်းပြီးနောက် ၂၄ နာရီအတွင်း အဖျားပြန်တက်မလာ တော့သည်အထိ အိမ်တွင်သာ နားနေသင့်ပါသည်။

**အနီစက်ပျောက်များ**

မိမိကလေး၏ မျက်နှာနှင့်ကိုယ်ခန္ဓာတို့တွင် အနီစက်များရှိလာပါက ဆရာဝန်နှင့်အချိန်မီပြသပြီး ဆရာဝန် ညွှန်ကြားထားသောအချိန်အထိ အိမ်တွင်သာ နားနေရပါမည်။

**ချောင်းအဆက်မပြတ်ဆိုးနေခြင်း**

မိမိကလေးသည် အအေးမိနှာစေးပြီး အသက်ရှူရခက်လာသည်ထိ ချောင်းအဆက်မပြတ်ဆိုးလာ ပါက ဆရာဝန်နှင့်ပြသပြီး အိမ်တွင်သာနားနေသင့်ပါသည်။

**နားကိုက်ခြင်း(သို့) နားပြည်ယိုခြင်း**

မိမိ၏ကလေးတွင် နားပြည်ယိုခြင်း၊ နားကိုက်ခြင်းများခံစားရပါကလည်း အိမ်တွင်သာနားစေ၍ ဆရာဝန်နှင့် ပြသသင့်ပါသည်။

**မျက်စိနာခြင်းနှင့် မျက်မှေးယောင်ခြင်း**

မိမိကလေးတွင် မျက်စေ့နာခြင်း မျက်ဝတ်ထွက်၍ မျက်စေ့နီခြင်းများဖြစ်နေပါက ဆရာဝန်နှင့် ပြသပြီး အိမ်တွင်သာ နားနေသင့်ပါသည်။

**ဝဲနှင့် ယားနာများပေါက်ခြင်း**

မိမိ၏ကလေးသည် အရေပြားနှင့်ပတ်သက်သော ကူးစက်တတ်သည့်ရောဂါတစ်မျိုးမျိုးဖြစ်ပေါ် နေပါက ဆရာဝန်နှင့် ပြသ၍ ပျောက်ကင်းအောင်ကုသပြီးမှ ကျောင်းမတက်သေးဘဲ အိမ်တွင်နေသင့် ပါသည်။

**လည်ချောင်းနာခြင်းနှင့် ဗိုက်အောင့် ဗိုက်နာခြင်း**

မိမိ၏ကလေးသည် အအေးမိခြင်းနှင့် ဖျားနာမှုတစုံတရာမဖြစ်ပါဘဲ လည်ချောင်းနာနေလျှင် သော်လည်းကောင်း၊ ဗိုက်အောင့်ခြင်းနှင့် လှုပ်ရှားတိုင်း ဗိုက်နာနေပါလျှင် သော်လည်းကောင်း အိမ်တွင် အနားယူပြီး ဆရာဝန်နှင့် ပြသသင့်ပါသည်။

**ကျောင်းတွင်းအသင်းဖွဲ့စည်းခြင်း**

ကျောင်းတွင်တက်ရောက်ကြသော ကျောင်းသားကျောင်းသူအားလုံး ကျောင်းအတွင်း တစ်ဦးနှင့် တစ်ဦး ရင်းနှီးမှု၊ ချစ်ခင်ဖေးမမှု၊ ရင်းနှီးစွာဆက်ဆံကြခြင်းဖြင့် အပြန်အလှန်နားလည်ယုံကြည်မှု၊ အချင်းချင်း လေးစားမှု၊ အသင်းအဖွဲ့ဖြင့်ညီညွတ်စွာလုပ်ဆောင်တတ်မှုစွမ်းရည်နှင့် အတွေ့အကြုံများ တိုးတက်စေရန် အသင်းများဖွဲ့စည်းထားပါသည်။ အသင်းလိုက်ပြိုင်ပွဲများတွင် အသင်းဝင်များအားလုံး ပါဝင်ကြရပါသည်။ စာသင်ခန်းအတွင်းအပြင် အပြုအမူ၊ အရည်ချင်းကောင်းများ တိုးတက်စေရန်ရည်ရွယ်၍ အပြုသဘော၊ အကောင်းသဘောဆောင်သောအရည်အချင်းများအပေါ်တွင် အမှတ်ပေးသည့်စနစ်ကိုဆောင်ရွက်ပါသည်။ အသင်း၏ရမှတ်စုစုပေါင်းကို အသင်းအလိုက်ရမှတ်ဖော်ပြသည့်ကြေငြာသင်ပုန်းဖြင့် ဖော်ပြသိရှိစေပါသည်။

**အသင်းခွဲပုံ**

အတန်းတိုင်းရှိဆရာ၊ ဆရာမများနှင့် ကျောင်းတွင်တက်ရောက်လာသမျှသောကျောင်းသား၊ ကျောင်းသူတိုင်း အား အသင်းများတွင်နေရာချထားမှု ပြုပါသည်။

**အသင်းအမည်နှင့် အရောင်များ**

ကျောင်းသား၊ ကျောင်းသူများ နှင့် ဆရာ၊ ဆရာမများပါဝင်သောအသင်း (၃) သင်းဖွဲ့စည်းထားရှိပါသည်။

- Phoenix

- Eagle

- Owl

**အသင်းဝတ်စုံ**

အသင်းဝတ်စုံများအား ကျောင်းသား၊ ကျောင်းသူများအားလုံး အသင်းအလိုက်သတ်မှတ်ထားသည့် အတိုင်း ဗုဒ္ဓဟူးနေ့တွင် ဝတ်ဆင်ကြရပါမည်။ လိုအပ်သောကျောင်းဝတ်စုံများအား ကျောင်းရုံးခန်းတွင် ရောင်းချ ပေးမည်ဖြစ်ပါသည်။

**ကျောင်းစာကြည့်တိုက်နှင့် စာအုပ်များ**

အတန်းတစ်ခုချင်းစီမှ ကျောင်းသား၊ ကျောင်းသူများသည် အချိန်ဇယားအတိုင်း သတ်မှတ်ထားသော အချိန်များနှင့် ခွင့်ပြုထားသောအားလပ်ချိန်များတွင် စာကြည့်တိုက်အတွင်းစာဖတ်ခြင်းကို လုပ်ဆောင်နိုင် ပါသည်။

**ပစ္စည်းများပျောက်ဆုံးခြင်းနှင့် ကောက်ရခြင်း**

ကျောင်းသားကျောင်းသူများအနေဖြင့် မိမိတို့ပိုင်ပစ္စည်းများကို စနစ်တကျထိန်းသိမ်းရန် သင်ကြား ပေးထားသော်လည်း မေ့ကျန်၊ ပျောက်ရခြင်းများဖြစ်တတ်ပါသည်။ ယင်းကဲ့သို့သော မေ့ကျန်ကောက်ရ ပစ္စည်းများကို ကျောင်းရုံးခန်းတွင် လာရောက်အပ်နှံနိုင်ပါသည်။ ပျောက်သောပစ္စည်းပိုင်ရှင်အနေဖြင့်လည်း မေ့ကျန်သောပစ္စည်းအား ကျောင်းရုံးခန်းတွင်လာရောက်စုံစမ်းနိုင်ပါသည်။ ကျောင်း၏ Lost and found ပရဝုဏ်တွင် ထားရှိပေးမည်ဖြစ်ပါသည်။

ကျောင်းသား၊ ကျောင်းသူများအနေဖြင့် ကိုယ်ပိုင်ပစ္စည်းများနှင့် ကျောင်းပစ္စည်းများကို ဂရုတစိုက်ဖြင့် စည်းကမ်းရှိစွာ အသုံးပြုစေလိုပါသည်။ ကျောင်းသား၊​ကျောင်းသူများအနေဖြင့် ပမာဏ များပြားသော ငွေကြေး၊ တန်ဘိုးကြီးပစ္စည်းများဖြစ်သော လက်ဝတ်ရတနာနှင့် လက်ကိုင်ဖုန်းများ၊ Ipad များနှင့် Computer Game များကို ကျောင်းသို့ယူဆောင်လာရန် ခွင့်မပြုပါ။ ယူဆောင်လာ၍ ပျောက်ဆုံး၊ ပျက်စီးမှုများဖြစ်ပေါ်လာပါက ကျောင်းမှတာဝန်ယူမည်မဟုတ်ပါ။ ကျောင်းစာအုပ်နှင့်စာရေးကိရိယာများကို မလွှဲသာ၍ အချင်းချင်း ငှားရမ်းသုံးစွဲခြင်းမှအပ ငှားရမ်းသုံးစွဲမှုမပြုရန်အကြံပြုပါသည်။

ကျောင်းသား၊ ကျောင်းသူများအနေဖြင့် မိမိတို့၏ပစ္စည်းတစုံတရာပျောက်ဆုံးပါက သိရှိသော အချိန်တွင် ဆရာ၊ ဆရာမ များကို အသိပေးအကြောင်းကြားပြီး မိမိတို့သွားလာခဲ့သောနေရာများတွင် ပြန်လည်စစ်ဆေးခြင်းနှင့် ကျောင်းရုံးခန်း တွင် သွားရောက်စုံစမ်းခြင်းများပြုလုပ်ရပါမည်။ ပျောက်ဆုံးသော ပစ္စည်းများကို တွေ့ရှိကောက်ယူရပါက ကျောင်းရုံးခန်းတွင် လာရောက်အပ်နှံမှုပြုလုပ်နိုင်ပါသည်။

**ဘာသာစကားနှင့်ယဉ်ကျေးမှု**

TIS ၏ သင်ရိုးညွှန်တမ်းသည် နိုင်ငံတကာသင်ရိုးညွှန်းတမ်းများအတိုင်း ညှိနှိုင်းရေးဆွဲထားသော သင်ရိုးဖြစ်ပါသည်။ ထို့ကြောင့် မတူညီသော ဘာသာရေးနှင့် ယဉ်ကျေးမှုများအကြား ဘက်လိုက်ခြင်း သဘော မရှိစေရန်နှင့် အပြန်အလှန်လေးစားတတ်စေရန် ရည်ရွယ်ပါသည်။ ကျောင်းသားအားလုံးသည် မိမိကျောင်း၏ အိမ်ရှင်နိုင်ငံဖြစ်သော မြန်မာနိုင်ငံ၏ ဝတ်စားဆင်ယင်မှု၊ ယဉ်​ကျေးမှုနှင့် အမူအကျင့်များကို တန်ဘိုးထား လေးစားရပါမည်။

မြန်မာလူမျိုးကျောင်းသား၊ ကျောင်းသူများသည် မိမိနိုင်ငံ၏ ယဉ်ကျေးမှုနှင့် ဘာသာစကားကို သိရှိနားလည် လေးစားရန်လိုအပ်သည့်နည်းတူ မြန်မာလူမျိုးမဟုတ်သော ကျောင်းသား၊ ကျောင်းသူများ ကလည်း မိမိနေထိုင်ရာနိုင်ငံ၏ ဘာသာစကားနှင့် ယဉ်ကျေးမှုကို လေ့လာသင်ယူရန်လိုအပ်ပါသည်။ ထို့ကြောင့် မြန်မာစာကို ကျောင်းသင်ရိုးညွှန်းတမ်း၏ အထူးအရေးပါသော ဘာသာရပ်အဖြစ် ထည့်သွင်းထား ပါသည်။ ဆရာကန်တော့ပွဲ၊ နှစ်သစ်ကူးသင်္ကြန်ပွဲနှင့် အခြားသော မြန်မာ့ယဉ်ကျေးမှုနှင့်ဆိုင်သောပွဲများ ကိုလည်း နှစ်စဉ် ကျင်းပနိုင်ရန် စီစဉ်ထားပါသည်။

**မိဘအုပ်ထိန်းသူများအားတိုက်တွန်းအကြံပြုခြင်း**

ပညာသင်ယူရေးတွင် ကျောင်းသား၊ ကျောင်းသူများအတွက် ပတ်ဝန်းကျင်ကောင်းများဖြစ်စေရေး အတွက် တည်ဆောက်ရာတွင် ကျောင်းနှင့်နေအိမ် နှစ်နေရာလုံးသည် အရေးပါသောနေရာများဖြစ်ပါသည်။ ဆရာ၊ ဆရာမများနှင့်မိဘအုပ်ထိန်းသူများနီးကပ်စွာပူးပေါင်းဆောင်ရွက်မှုဖြင့် ကလေးများအတွက် ကောင်းမွန်သော ပတ်ဝန်းကျင်ဖြစ်ပေါ်လာစေရန် အောက်ပါအချက်များကို လိုက်နာနိုင်ကြပါရန် တိုက်တွန်း လိုပါသည်။

- မိမိတို့၏ကလေးများအား ကျောင်းစာများကို နေ့စဉ်အချိန်မှန် လုပ်ဆောင်ရန်အားပေးကူညီ သင့်ပါသည်။

- မိဘအုပ်ထိန်းသူများသည် ကလေးများပညာရေးအတွက် ကျောင်းနှင့်ဆက်သွယ်ရန်လိုအပ်ပါက ဆက်သွယ်ဆွေးနွေးမှုပြုလုပ်နိုင်ပါသည်။

- ကျောင်းတက်ရက်များတွင် မိဘနှစ်ပါလုံးမှခရီးသွားရန်ရှိပါက ထိုကာလအတွင်း ကလေးအတွက် တာဝန်ယူပေးသူရှိကြောင်းနှင့် မည်သူကတာဝန်ယူပေးထားမည်ဖြစ်ကြောင်းကို ကလေး၏လုံခြုံစိတ်ချရေး အတွက် ကျောင်းသို့ကြိုတင်အသိပေး အကြောင်းကြားရန် တာဝန်ရှိပါသည်။

- ကျောင်းသား၊ ကျောင်းသူများ ကျောင်းတက်ပျက်ကွက်မည်ဆိုပါက မည်သည့်အကြောင်းကြောင့် ဖြစ်စေ မိဘများအနေဖြင့် ကျောင်းသို့ အသိပေးအကြောင်းကြားရန်တာဝန်ရှိပါသည်။

- ကျောင်းချိန်နောက်ကျပါက ကလေးများ၏ပညာရေးကိုထိခိုက်စေပြီး အခြားသောကလေးများ၏ စာသင်ကြားရေးကို အနှောင့်အယှက်ဖြစ်စေနိုင်ပါသဖြင့် မိဘအုပ်ထိန်းသူများအနေဖြင့် ကျောင်းသို့ အချိန်မီ ပို့ပေးစေလိုပါသည်။ မကြာခနကျောင်းနောက်ကျခြင်းသည် လေးစားမှုကင်းမဲ့သော အပြုအမူဖြစ်ပါသည်။

**ကျောင်းသားကျောင်းသူများအပေါ်စောင့်ရှောက်မှု**

ကျောင်းသားကျောင်းသူများအားလုံးသည် ငယ်ရွယ်သော၊ ဖွံ့ဖြိုးဆဲကလေးသူငယ်များဖြစ်ကြ လေရာ မိဘနှင့်ဆရာတို့ပူးပေါင်း၍ ကလေးများ၏လိုအပ်ချက်များကို သင်ကြားလမ်းညွှန်စောင့်ရှောက်မှုများ လုပ်ဆောင်ပေးရမည်ဖြစ်ပါသည်။ သို့ဖြစ်၍ကျောင်းတွင် ကလေးများ၏ပညာရည်တိုးတက်ကောင်းမွန်ရေး၊ လူမှုပေါင်းသင်းဆက်ဆံမှု မှန်ကန်ချော​မွေ့စေရေး၊ ကျန်းမာရေးစောင့်ရှောက်မှုဆိုင်ရာကိစ္စများ ဆောင်ရွက် ခြင်း၊ လူမှုဘဝဖွံ့ဖြိုးတိုးတက်ရေးဆိုင်ရာအတွေးအခေါ်ထိန်းသိမ်းပြုပြင်ပေးခြင်း စသော စောင့်ရှောက်မှုများ လုပ်ဆောင်ပေးလျက်ရှိပါသည်။

ဆရာ၊ ဆရာမများအားလုံးအနေဖြင့်လည်း မိမိတို့၏စောင့်ရှောက်မှုအောက်တွင်ရှိသော ကျောင်းသား၊ ​ကျောင်းသူများနှင့် ပတ်သက်သောအကြောင်းများကို သေချာသိရှိအောင်ကြိုးစားကာ ၎င်းတို့တွင် ပေါ်ပေါက် လာသော အခက်အခဲများနှင့် ပြဿနာများကို ကြိုးစားကူညီ ဖြေရှင်းပေးသွားမည် ဖြစ်ပါသည်။ မိဘများအနေဖြင့်လည်း မိမိတို့၏ကလေးများတွင် တစုံတရာ ပြဿနာအခက်အခဲများရှိပါက ကျောင်းရုံးခန်းမှတဆင့် ၎င်းတို့နှင့် သက်ဆိုင်သော တာဝန်ခံဆရာမထံ ကြိုတင်အသိပေးစေလိုပါသည်။

**တားမြစ်ထားသော လုပ်ဆောင်မှု၊ အပြုအမူ နှင့် ပစ္စည်းများ**

ကျောင်းပရဝုဏ်အတွင်း အောက်ပါအပြုအမူများကို ခွင့်မပြုပါ။ အောက်ပါပစ္စည်းများကို သယ်ဆောင်လာခြင်း၊ သုံးစွဲခြင်းများခွင့်မပြုပါ။

- ပီကေဝါးခြင်း၊ ကွမ်းစားခြင်း။

- ဆေးလိပ်၊ အရက်သေစာနှင့် မူးယစ်ဆေးဝါးများကျောင်းသို့ယူဆောင်လာခြင်း၊ သုံးစွဲခြင်း။

- Vape, Pod, ဆေးပြားများနှင့် မူးယစ်ဆေးဝါးအဖြစ်သုံးစွဲသောပစ္စည်းများယူဆောင်လာခြင်း၊ အသုံးပြုခြင်း။

- လူအများရှေ့တွင် တံတွေးထွေးခြင်း။

- အများပြည်သူမြင်ကွင်းတွင် ရှောင်ကျဉ်ရမည့် အပြုအမူများ။

- ပုံစံတူအတုဖြစ်စေ၊ အစစ်ဖြစ်စေ အသက်အန္တရာယ်ကို ထိခိုက်စေနိုင်သော လက်နက်ပစ္စည်းများ ကျောင်းသို့ ယူဆောင်လာခြင်း တို့အား လုံးဝခွင့်မပြုပါ။ အထူးသဖြင့် တားမြစ်ထားသောအရာများ ယူဆောင်လာကြောင်း၊ မူးယစ်ဆေးဝါးနှင့် ဆက်စပ်သောအရာတစုံတရာယူဆောင်လာကြောင်း တွေ့ရှိ ရပါက ပထမအဆင့် ကျောင်းမှ သတိပေးဆုံးမမှုပြုလုပ်သွားမည်ဖြစ်သော်လည်း လိုက်နာမှုမရှိပါက ဥပဒေအရ အရေးယူရေး ဆက်လက်ဆောင်ရွက်သွားမည်ဖြစ်ပါသည်။ လိုက်နာရမည့် အပြုအမူများနှင့် ပတ်သက်၍ ပညာသင်ကြားရေးကာလတွင် ကျောင်းသား၊ ကျောင်းသူများထားရှိရမည့် အပြုအမူများအပိုင်း တွင် ဖော်ပြထားပါသည်။

**ဆေးလိပ်၊ အရက်သေစာနှင့် မူးယစ်ဆေးဝါးဆိုင်ရာတားမြစ်ချက်**

ကျောင်းသားကျောင်းသူများအပါအဝင် ကျောင်းကြိုပို့လုပ်သောအုပ်ထိန်းသူများဖြစ်စေ၊ ဧည့်သည်များ ဖြစ်စေ ကျောင်းပရဝုဏ်အတွင်း တွင်သော်လည်းကောင်း၊ ကျောင်းဝင်ပေါက်နှင့် ကျောင်းပြင်ပ အနီးအနား တနေရာရာတွင်သော်လည်းကောင်း ဆေးလိပ်သောက်ခြင်းကို ပြင်းထန်စွာ တားမြစ်ပါသည်။ ကျောင်းဝင်း အတွင်းတွင်သာမက ကျောင်းနှင့်ဆိုင်သောလှုပ်ရှားမှုများပြုလုပ်နေသည့် ကျောင်းပြင်ပ နေရာများတွင်လည်း အရက်သေစာ၊ ဆေးရွက်ကြီးနှင့် ဆက်စပ်သောပစ္စည်းများနှင့် မူးယစ်ဆေးဝါးများကို ကျောင်းသား၊ ကျောင်းသူများသည် မည်ကဲ့သို့သောအကြောင်းနှင့်မျှ ပါဝင်သုံးစွဲခြင်း မပြုရပါ။ ကျန်းမာရေးအရ ခွင့်ပြုထား သော ဆေးဝါးမှအပ ဆေးဘက်ဆိုင်ရာရည်ရွယ်ချက်ကောင်း တခုခုနှင့်မသက်ဆိုင်သော ဆေးဝါးများသုံးစွဲမှု၊ လက်ဝယ်ထားရှိမှု၊ ပိုင်ဆိုင်မှု နှင့် ဖြန့်ဖြူးမှုများကို တင်းကျပ်စွာတားမြစ်ထားပြီး တွေ့ရှိပေါ်ပေါက်ပါက ပညာသင်ကြားရေးကာလတွင် ကျောင်းသား၊ ကျောင်းသူများထားရှိရမည့် အပြုအမူများဆိုင်ရာ မူဝါဒအရ ကျောင်းမှ ချက်ချင်းထုတ်ပယ်ပြီး ဥပဒေအရ အရေးယူနိုင်ရေးဆက်လက်ဆောင်ရွက်သွားမည်ဖြစ်ပါသည်။

**အများပြည်သူမြင်ကွင်းတွင် ရှောင်ကျဉ်ရမည့် အပြုအမူများဆိုင်ရာ**

တက်ရောက်နေသောကျောင်းသား၊ ကျောင်းသူများသည် မတူညီသော အသက်အရွယ်၊ ယဉ်ကျေးမှုနှင့် ကိုးကွယ်သောဘာသာများရှိကြရာ အချင်းချင်းဆက်ဆံပြောဆိုကြရာတွင် ယဉ်ကျေး သိမ်မွေ့သော စိတ်နေစိတ်ထား၊ အပြုအမူနှင့် အပြောအဆိုများရှိရန် အရေးကြီးပါသည်။ ကျောင်းသား၊ ကျောင်းသူများသည် အသက်အရွယ်အရ စိတ်ခံစားချက်ပြောင်းလဲမှုများရှိတတ်သည့်အလေ့အထကို ကျောင်းမှနားလည်သဘောပေါက်သော်လည်း ကျောင်းဝင်းအတွင်းအပြင် ကျောင်းလှုပ်ရှားမှုဆိုင်ရာကိစ္စ များတွင် လိုအပ်သည်ထက် ပိုမိုသောအတူရှိချိန်များခြင်းကိုလည်းကောင်း၊ ကျောင်းအတွင်းအပြင် အများပြည်သူမြင်ကွင်းတွင် မသင့်တော်သောအပြုအမူ အပြောအဆိုများကိုလည်းကောင်း လုပ်ဆောင်ခြင်း မပြုရန်အထူးတားမြစ်ပါသည်။

**အသက်အန္တရာယ်ကို ထိခိုက်စေနိုင်သော လက်နက်ပစ္စည်းများ**

ကျောင်းတွင်းသင်ကြားရေးဆိုင်ရာအထောက်အကူပြုပစ္စည်းအဖြစ်အသုံးပြုရန် ကျောင်းမှခွင့်ပြု သတ်မှတ် ပေးထားသော သင်ထောက်ကူဆိုင်ရာပစ္စည်းများမှလွဲ၍ အခြားခွင့်ပြုမထားသော လက်နက်များ၊ ပုံစံတူ ပစ္စည်းများအား၊ လက်နက်ဟုယူဆနိုင်သောမည်သည့်အရာများကိုဖြစ်စေ ကျောင်းဝင်းအတွင်းနှင့် ကျောင်းပြင်ပ လှုပ်ရှားမှု များတွင် လက်ဝယ်ထားရှိခြင်း၊ ကိုင်ဆောင်ခြင်း၊ လွှဲပြောင်းခြင်းများ မပြုလုပ်ရပါ။

**ကျောင်းသား၊ ကျောင်းသူများ၏ တိုးတက်မှုဆိုင်ရာ ဆွေးနွေးခြင်း**

ကျောင်းသား၊ ကျောင်းသူများ၏ ပညာရေးနှင့်ပတ်သက်၍သော်လည်းကောင်း၊ ကျန်းမာရေးနှင့် ပတ်သက်၍ သော်လည်းကောင်း၊ ကျန်းမာပျော်ရွှင်ရေးနှင့်အခြားသောအုပ်ချုပ်မှုဆိုင်ရာ စိုးရိမ်စရာ ကိစ္စများရှိလာပါက မိဘအုပ်ထိန်းသူများထံ ချက်ချင်းဆက်သွယ် အကြောင်းကြားသွားမည်ဖြစ်ပါသည်။ မိဘများအနေဖြင့် လည်း ထိုကဲ့သို့သောကိစ္စများရှိပါက ကျောင်းရုံးသို့ ချက်ချင်းဆက်သွယ် အကြောင်းကြားစေလိုပါသည်။

**မိဘ၊ ကျောင်းသားနှင့် ဆရာတွေ့ဆုံဆွေးနွေးပွဲများ၊ ပညာရည်မှတ်တမ်းအစီရင်ခံချက်များ**

ကျောင်းသား၊ ကျောင်းသူများ၏ပညာရည်တိုးတက်မှုနှင့်ပတ်သက်၍လည်းကောင်း၊ စွမ်းဆောင် ရည်နှင့် ပတ်သက်၍လည်းကောင်း ဆွေးနွေးရန်နှင့် ထပ်မံတိုးတက်လာစေနိုင်မည့် နည်းစနစ် များကို အကြံပေး ဆွေးနွေးရန် မိဘ၊ ကျောင်းသား၊ ဆရာတွေ့ဆုံပွဲများကို တစ်နှစ်လျှင် နှစ်ကြိမ် ကျင်းပ ပြုလုပ်ပါသည်။ ကလေးများပညာရည်တိုးတက်စေရေးအတွက် လိုအပ်ပါက အလွတ်သဘောဖြင့် လည်းကောင်း၊ အစည်းအဝေးသီးခြားခေါ်ယူ၍လည်းကောင်း မိဘများကိုပြည့်စုံစွာ အကြောင်းကြားပါမည်။ ပညာရည် တိုးတက်မှုနှင့်ပတ်သက်၍ တိုးတက်မှုမှတ်တမ်းပေးပို့ခြင်း (၂) ကြိမ်နှင့် မိဘ၊ ဆရာ၊ ကျောင်းသား တွေ့ဆုံခြင်း (၂) ကြိမ်အပါအဝင် စုစုပေါင်း တစ်နှစ်လျှင် (၄) ကြိမ် မိဘများထံအစီရင်ခံမည်ဖြစ်ပါသည်။ ပညာရည်တိုးတက်မှု အကဲဖြတ်ခြင်းမှတ်တမ်းများကို Reception Year 1 & 2 နှင့် Year 10 အထိ ကျောင်းသား၊ ကျောင်းသူများ အတွက် စာသင်နှစ်၏ ပထမနှင့် တတိယ ကာလများတွင်လည်းကောင်း၊ Year 11 Year 12 နှင့် Year 13 ကျောင်းသား၊ ကျောင်းသူများအတွက် စာသင်နှစ်၏ ပထမနှင့် ဒုတိယ ကာလများတွင် စာဖြင့်ရေးသားဖော်ပြအကြောင်းကြားပေးမည်ဖြစ်ပါသည်။

**ကျောင်းတွင်း အကဲဖြတ်စစ်ဆေးခြင်း**

**အခန်းတွင်းစာသင်ကြားချိန်အကဲဖြတ်စစ်ဆေးခြင်း**

နေ့စဉ်သင်ခန်းစာများသင်ကြားနေစဉ်အတွင်း ကျောင်းသား၊ ကျောင်းသူများ၏ သင်ခန်းစာဆိုင်ရာ ဗဟုသုတ၊ ကျွမ်းကျင်မှုနှင့် နားလည်မှုတို့ကို ဆန်းစစ်ပြီး ကွာဟမှုများနှင့်သဘောပေါက်နားလည်မှုများ လွဲမှားခြင်းအပေါ် ဖော်ထုတ်စိစစ်ပြီး ဖြည့်စွက်ရှင်းလင်းခြင်းများပြုလုပ်မည်ဖြစ်ပါသည်။ ကျောင်းသား၊ ကျောင်းသူများ၏ လေ့လာသင်ယူရေးဆိုင်ရာလိုအပ်ချက်၊ အခက်အခဲများကို ဖော်ထုတ်နိုင်ခြင်းဖြင့် သင်ကြားမှု၊ သင်ယူမှုတို့ ဟန်ချက်ညီအောင်ထိန်းညှိနိုင်မည်ဖြစ်ပါသည်။ ကျောင်းသား၊ ကျောင်းသူများ၏ ကြိုးစားအားထုတ်မှုဆိုင်ရာ နှိုင်းယှဉ်ဖြည့်စွက်မှုများကိုလည်း ပံ့ပိုးပေးနိုင်မည်ဖြစ်သည်။

**ကျောင်းတွင်းသင်ခန်းစာပြီးမြောက်မှု အကဲဖြတ်စစ်ဆေးခြင်း**

ကျောင်းသား၊ ကျောင်းသူများ၏သင်ယူမှုနှင့် ဆရာ၊ ဆရာမများ၏သင်ကြားမှု ထိရောက်စွာ အကျိုးသက် ရောက်မှုရှိစေရန် စစ်ဆေးအကဲဖြတ်ခြင်းဖြစ်ပါသည်။ နောက်ဆက်တွဲသင်ခန်းစာများ သင်ယူရန်လိုအပ်ချက် ရှိ၊ မရှိ အကြံပေးနိုင်ရေးအတွက်လည်း အထောက်အကူဖြစ်စေပါသည်။ IGCSE, AS နှင့် A level အစမ်း စာမေးပွဲ များကို ဇန်နဝါရီလတွင် ဖြေဆိုစေခြင်းဖြင့် မှ အထိ ကျောင်းသား၊ ကျောင်းသူများသည် မေလ/ ဇွန်လတွင် ဖြေဆိုရမည့်နောက်ဆုံးစာမေးပွဲအတွက် ပြင်ဆင်ပြီးဖြစ်စေနိုင် ပါသည်။

**ကျောင်းလခဆိုင်ရာ**

**ကျောင်းလခပေးသွင်းရမည့်ရက်သတ်မှတ်ခြင်း**

ကျောင်းလခများပေးသွင်းရာတွင် ( ၁ ) နှစ်လုံးစာကို စာသင်နှစ်မစမီ တစ်ကြိမ်တည်းဖြင့် ပေးသွင်းခြင်းဖြင့် လျှော့ဈေးနှင့် သက်သာခွင့်ရယူနိုင်ပါသည်။ ( ၃ ) ကြိမ်ခွဲ၍လည်း ပေးသွင်းနိုင်ပါသည်။

(၃) ကြိမ်ခွဲ၍ ပေးသွင်းမည်ဆိုပါက ပထမအကြိမ်ပေးသွင်းငွေအား ကျောင်းစာသင်နှစ်အစ မေလ ၏ ပထမအပါတ် မတိုင်မီ ပေးသွင်းရပါမည်။ မေလကုန်သည်ထိ မပေးသွင်းရသေးပါလျှင် ရက်လွန်အဖြစ် သတ်မှတ်ပါမည်။

ဒုတိယအကြိမ် ကျောင်းလခပေးသွင်းငွေအား ဩဂုတ်လ (၇) ရက်နေ့အထိ သတ်မှတ်ထားပြီး ဩဂုတ်လကုန်ထိ မပေးသွင်းရသေးပါက ရက်လွန်အဖြစ် သတ်မှတ်ပါသည်။

**ကျောင်းလခပေးသွင်းမှုနောက်ကျခြင်း**

ပေးသွင်းရန်သတ်မှတ်ထားသောရက်များထက် ကျော်လွန်နောက်ကျခဲ့ပါက ပေးသွင်းရမည့် ငွေပမာဏ ပေါ်တွင် တစ်လလျှင် ၅% နှုန်းဖြင့် ပေးဆောင်ရ ပါမည်။

**ကျောင်းလခပြန်အမ်းငွေပေးခြင်း**

TIS တွင်တက်ရောက်နေသောကျောင်းသား၊ ကျောင်းသူများတစ်ဦးနှုတ်ထွက်ရန်ရှိပါက လုပ်ဆောင် ရမည့် တာဝန်ဝတ္တရားများ ဆောင်ရွက်ပြီးမှသာ ကျောင်းသား၊ ကျောင်းသူနှင့်ပါတ်သက်သော မှတ်တမ်း၊ မှတ်ရာများနှင့် သက်ဆိုင်ရာ စာရွက်စာတမ်းများကို ထုတ်ပေးမည်ဖြစ်ပါသည်။ အကယ်၍ ကျောင်းသား၊ ကျောင်းသူတစ်ဦးသည် မမျှော်လင့်သော အကြောင်းတစ်ခုခုကြောင့် ကျောင်းမှနှုတ်ထွက်ရန်ရှိပါက ကျောင်းလခကို အောက်ဖော်ပြပါ ပုံစံအတိုင်းပြန်လည် အမ်းပေးမည်ဖြစ်ပါသည်။

**ဇွန်လမှ စက်တင်ဘာလအထိ ( ပထမအကြိမ်၊ ပထမအရစ် ပေးသွင်းငွေ)**

ဂျူလိုင် လမကုန်မီ နှုတ်ထွက်သောကျောင်းသား၊​ကျောင်းသူများအား ပထမအရစ်ပေးသွင်းငွေ၏ ၄၀% ကိုလည်းကောင်း၊ ဩဂုတ်လတွင်နှုတ်ထွက်သော ကျောင်းသား၊ ကျောင်းသူများအား ပထမအရစ် ပေးသွင်းငွေ၏ ၃၀% ကို လည်းကောင်းပြန်အမ်းမည်ဖြစ်ပြီးစက်တင်ဘာအတွင်းနှုတ်ထွက်သည့် ကျောင်းသား ကျောင်းသူများကို လုံဝပြန်အမ်းမည် မဟုတ်ပါ။

**အောက်တိုဘာလမှ ဒီဇင်ဘာလအထိ (ဒုတိယအကြိမ်၊ ဒုတိယအရစ် ပေးသွင်းငွေ)**

နိုဝင်ဘာလမကုန်မီ နှုတ်ထွက်သောကျောင်းသား၊​ကျောင်းသူများအား ဒုတိယအရစ် ပေးသွင်းငွေ၏ ၃၀% ကိုလည်းကောင်း၊ ဒီဇင်ဘာလမကုန်မီ နှုတ်ထွက်သောကျောင်းသား၊​ကျောင်းသူများအား လုံဝပြန်အမ်းမည် မဟုတ်ပါ။

**ဇန်နဝါရီမှ မတ်လအထိ (တတိယအကြိမ်၊ တတိယအရစ် ပေးသွင်းငွေ)**

ဖေဖော်ဝါရီလမကုန်မီ နှုတ်ထွက်သောကျောင်းသား၊​ကျောင်းသူများအား တတိယအရစ်ပေး သွင်းငွေ၏ ၃၀% ကို ပြန်အမ်းမည်ဖြစ်ပြီး မတ်လအတွင်းနှုတ်ထွက်သည့် ကျောင်းသား ကျောင်းသူများကို လုံဝပြန်အမ်းမည် မဟုတ်ပါ။

တစ်ကြိမ်တည်းပေးသွင်းခဲ့ပါကလည်း Term အလိုက်တွက်ချက်၍ ရာခိုင်နှုန်းဖြင့် ပြန်လည်အမ်း ပေးမည် ဖြစ်ပါသည်။

ကျောင်းမှတ်ပုံတင်ကြေးပေးသွင်းငွေအား လုံးဝ ပြန်အမ်းမည်မဟုတ်ပါ၊ အကြောင်းအမျိုးမျိုးနှင့် ကျောင်းမှထုတ်ပယ်ခံရသော ကျောင်းသား၊ ကျောင်းသူများကိုလည်း ကျောင်းလခပြန်အမ်းမည်မဟုတ်ပါ။ အဆိုပါ ကျောင်းပြန်အမ်းပေးခြင်းကိစ္စအား လိုအပ်ပါက ကျောင်းသားတစ်ဦးချင်းစီအလိုက် ​ကျောင်းအုပ်ချုပ်ရေးအဖွဲ့၏ သုံးသပ်ဆုံးဖြတ်ချက် တို့အပေါ်မူတည်၍ ဆောင်ရွက်သွားမည် ဖြစ်ပါသည်။

**ကျောင်းလုံခြုံရေး**

ကျောင်းတွင်းရှိကျောင်းသား၊ ကျောင်းသူများ၏လုံခြုံစိတ်ချရရေးအတွက် ကျောင်းရှိ လုံခြုံရေး ဝန်ထမ်းများအား တာဝန်ချထားမည်ဖြစ်ရာ မိဘ အုပ်ထိန်းသူများနှင့် ဧည့်သည်များအား ခွင့်ပြုချက်ဖြင့်သာ ကျောင်းအတွင်းဝင်ရောက်စေပါမည်။ အဖွဲ့လိုက်ဝင်ရောက်ရန်ရှိပါက ကျောင်းသို့ ကြိုတင် အကြောင်းကြား ပြီး လိုက်ပါမည့်လူစာရင်းကိုလည်း ပေးသွင်းထားရပါမည်။

နေ့လည်စာ သို့မဟုတ် ကလေးများ၏လိုအပ်သောပစ္စည်းတစုံတရာလာရောက်ပို့ဆောင်ပါက မိဘများ၊ ယာဉ်မောင်းများနှင့် ကလေးထိန်းများအား ကျောင်းချိန်အတွင်းတွင် စာသင်ခန်းအတွင်းသို့ ဝင်ရောက်ခွင့် ပြုမည်မဟုတ်သောကြောင့် လာရောက်ပို့ဆောင်သော ပစ္စည်းများအား လုံခြုံရေးဝန်ထမ်းနှင့် ကျောင်းရုံးခန်း တာဝန်ရှိသူများထံ ပေးအပ်ထားရပါမည်။ ၎င်းတို့မှတဆင့် အမှားအယွင်းမရှိအောင် ဆက်လက်ပို့ဆောင်ရေး တာဝန်ယူပေးမည်ဖြစ်ပါသည်။

လုံခြုံရေး ကင်မရာများကိုလည်း ကျောင်းအတွင်းအပြင် တပ်ဆင်ထားသည်ဖြစ်ပြီး အကြောင်း တစုံတရာ ဖြစ်ပွားပါကလည်း ကင်မရာမှတ်တမ်းများကို ကြည့်ရှုရန် လုံခြုံရေးဝန်ထမ်းများကို တာဝန် ပေးအပ်ထားမည် ဖြစ်ပြီး မိဘများမှ ထိုမှတ်တမ်းများကြည့်ရှုရေးခွင့်ပြုရန် ကန့်သတ်ထားပါသည်။

**ကျောင်းသား၊ ကျောင်းသူများ၏ တာဝန်ဝတ္တရားများ**

ကျောင်းသား၊ ကျောင်းသူများအားလုံးသည် စာသင်ခန်းများအတွင်း၊ အပြင် လိုက်နာရမည့်အပြုအမူ များကို ဤစာအုပ်ပါလမ်းညွှန်ချက်များအတိုင်း ဆရာ၊ ဆရာမများ၏ဆုံးမသွန်သင်ပေးမှုဖြင့် ထိန်းကျောင်း သွားမည် ဖြစ်ပါသည်။ မိမိတက်ရောက်သောကျောင်း၏ဂုဏ်သိက္ခာကို မကျဆင်းအောင်ထိန်းသိမ်းရေးသည် ကျောင်းသား၊ ကျောင်းသူများကိုယ်တိုင်နှင့် မိသားစုဝင်များပါဝင်မှုပြုကြရမည့်အပြင် အောက်ပါအချက်များ ကိုလည်း လိုက်နာရမည်ဖြစ်ပါသည်။

- မိမိတက်ရောက်နေသောကျောင်းကို ပိုမိုကောင်းမွန်သောပတ်ဝန်းကျင်တစ်ခုဖြစ်လာစေရေးအတွက် အပြုသဘောဆောင်သောမျှဝေမှုများနှင့် ရိုင်းပင်းကူညီမှုများပြုလုပ်ခြင်း။

- မိမိတို့၏ကျောင်းအသုံးအဆောင်များ၊ စာအုပ်နှင့်စာရေးကိရိယာများအပါအဝင် ကျောင်းပိုင်ပစ္စည်း များကို လေးစားတန်ဘိုးထားအသုံးပြုခြင်း။

- ကျောင်းပိုင်ပစ္စည်းများ (သို့မဟုတ်) အခြားကျောင်းသား၊ ကျောင်းသူများပိုင်ပစ္စည်းများကို မဖျက်ဆီးရပါ။ ကျောင်းသား၊ ကျောင်းသူတစ်ဦးဦးမှ ရည်ရွယ်ချက်ဖြင့် ဖျက်ဆီးမှုရှိခဲ့ပါက မိဘအုပ်ထိန်းသူ များမှ ပေးလျော်ရမည်ဖြစ်ပြီး စည်းကမ်းအတိုင်းအရေးယူမှုပြုလုပ်သွားမည်ဖြစ်ပါသည်။

- မတူညီသော ကိုးကွယ်သည့်ဘာသာနှင့် ယဉ်ကျေးမှုဆိုင်ရာအပြန်အလှန်လေးစားမှုထားရှိခြင်း။

- ကျောင်းအတွင်း မည်သည့်ဘာသာစကားနှင့်မျှ ဆဲဆိုခြင်းမပြုလုပ်ရပါ။ ရန်ဖြစ်ခြင်း၊ အနိုင်ကျင့်ဗိုလ်ကျခြင်းနှင့် မည်သို့သော အလွဲသုံးစားလုပ်ဆောင်မှုမျိုးကိုမဆို တားမြစ်ပါသည်။

- ခွင့်တိုင်ကြားမှုမရှိဘဲကျောင်းပျက်သည်ကိုရှောင်ကျဉ်ခြင်းနှင့် ကျောင်းနောက်ကျမှုမဖြစ်စေရန် ထိန်း သိမ်းခြင်း။

- ကျောင်းသို့လာရောက်ရာတွင် ရက်အလိုက်သတ်မှတ်ထားသော ကျောင်းဝတ်စုံအား မှန်ကန် သပ်ရပ်စွာ ဝတ်ဆင်လာရပါမည်။

- စာသင်ခန်းအတွင်းသင်ယူမှုပတ်ဝန်းကျင်နှင့် ပညာရေးလုပ်ငန်းစဉ်ကို အလေးဂရုပြုသည့်အနေဖြင့် ကျောင်းသား၊ ကျောင်းသူ အချင်းချင်း အနှောင့်အယှက်ဖြစ်စေမည့် အပြုအမူ၊ အပြောအဆိုများကို ရှောင်ကျဉ်ခြင်း။

- သင်ယူရမည့်ဘာသာရပ်အလိုက် လိုအပ်သော ပုံနှိပ်စာအုပ်၊ မှတ်စုစာအုပ်နှင့် စာရေးကိရိယာများကို အချိန်မီပြင်ဆင်ခြင်း။

- ကျောင်းဝင်းအတွင်း၊ အပြင် ကျောင်းမှပြုလုပ်သောပွဲများတွင် ကျောင်းသား၊ ကျောင်းသူများ အနေဖြင့်လည်းကောင်း၊ အတူပါလာသောပြင်ပဧည့်သည်များအနေဖြင့်လည်းကောင်း မူးယစ်ဆေးဝါး၊ အရက်သေစာ၊ ဆေးလိပ်တို့ကို သုံးစွဲခြင်းနှင့် လက်ဝယ်ထားရှိခြင်းများကို အထူးတားမြစ်ထားခြင်းအား လိုက်နာရပါမည်။ လက်နက် (သို့မဟုတ်) လက်နက်သဖွယ်အလားတူ အသုံးပြုနိုင်သောပစ္စည်းများကို ယူဆောင်လာခြင်းအား အထူးတင်းကြပ်စွာတားမြစ်ပါသည်။

- အခြားတစုံတယောက်အားအန္တရာယ်ဖြစ်စေခြင်း၊ ထိခိုက်အနာတရဖြစ်စေခြင်း သို့မဟုတ် ခြမ်းခြောက်ခြင်း၊ ခြောက်လှန့်ခြင်းများကိုလည်း ခွင့်မပြုပါ။

ကျောင်းသားကျောင်းသူများရရှိမည့် အကျိုးကျေးဇူးများ

- အဆင့်အတန်းမြင့် နိုင်ငံတကာအဆင့်ပညာရေးကို ကျောင်းသား၊ ကျောင်းသူတိုင်းသင်ယူရမည် ဖြစ်ပြီး ကျောင်းသား၊ ကျောင်းသူတိုင်း တတ်မြောက်သင့်သော ပညာရေးဆိုင်ရာလိုအပ်ချက်များကို ပြည့်စုံအောင်ဖြည့်စွက်သင်ယူခွင့်ရရှိမည်ဖြစ်ပါသည်။

- သင်ယူရမည့်ဘာသာရပ်တိုင်အတွက် ကောင်းစွာပြင်ဆင်လေ့ကျင့်ထားသော အရည်အချင်း ပြည့်ဝသည့် ဆရာ၊ ဆရာမများမှ သင်ကြားပေးမည့် အဓိပ္ပါယ်ပြည့်ဝသည့် ကျောင်းသား၊ ကျောင်းသူများ အကျိုးရှိစေမည့် သင်ရိုးညွှန်းတမ်းကို သင်ယူနိုင်မည့် အခွင့်အရေးရှိပါသည်။

- ကျောင်းသား၊ ကျောင်းသူများအပါအဝင် မိဘအုပ်ထိန်းသူများပါ လိုက်နာရမည့် မူဝါဒ၊ စည်းမျဉ်းစည်းကမ်းများအကြောင်း နှင့် လုပ်ဆောင်ရမည့်ကိစ္စရပ်များကိုအချိန်နှင့်တပြေးညီ သိရှိပိုင်ခွင့်များ ရရှိမည်ဖြစ်ပါသည်။

- ကျောင်းသား၊ ကျောင်းသူများဆိုင်ရာ ရုပ်ပိုင်းဆိုင်ရာလုံခြုံရေး၊ သင့်တော်သော၊ သန့်ရှင်းလုံခြုံသော၊ အန္တရာယ်ကင်းသော ကျောင်းစာသင်ခန်းများ စနစ်တကျအသုံးပြုရေးနှင့် ကိုယ်ပိုင်ပစ္စည်းများကို မပျောက် စေအောင်ကာကွယ်ပေးမှု အခွင့်အရေးများရရှိပါမည်။

- ကျောင်းသား၊ ကျောင်းသူများ၏ကျန်းမာရေး၊ လူမှုရေးဆိုင်ရာ သတိပြုရန် အထူးလိုအပ်ချက်များ ရှိပါက ကျောင်းအုပ်ချုပ်ရေးတာဝန်ရှိသူများနှင့်သော်လည်းကောင်း၊ ကျောင်းအုပ်နှင့်သော်လည်းကောင်း တိုင်ပင်ဆွေးနွေးခွင့်ကိုရရှိမည် ဖြစ်ပါသည်။

- ကျောင်းသား၊ ကျောင်းသူများအားလုံးသည် ဆရာ၊ ဆရာမများ၏ တန်းတူအချိန်ပေးသင်ကြားမှု၊ ဂရုစိုက်မှုနှင့် သင်ရိုးလိုအပ်ချက်နှင့်အညီ ခွင့်ပြုထားသောကျောင်းပစ္စည်းများကို တန်းတူညီမျှခွဲဝေသုံးစွဲခွင့် ရရှိမည်ဖြစ်ပါသည်။

**ကျောင်းပို့ ကျောင်းကြိုခြင်းဝန်ဆောင်မှု**

ကျောင်းသား၊ ကျောင်းသူများအား ကျောင်းသို့ အကြိုအပို့ဆောင်ရွက်ခြင်းနှင့်ပတ်သက်၍ ကျောင်းကား ပြေးဆွဲသောအစီအစဉ် မရှိသေးပါ။

**ကျောင်းချိန်ပြင်ပ ကျူရှင်ယူခြင်း**

မိမိတို့၏သားသမီးများအား ကျူရှင်ယူရန်စီစဉ်သည့်ကိစ္စအား အလျဉ်စလို လုပ်ဆောင်သည်ထက် ကျောင်းမှ သင့်တော်သောအကြံဉာဏ်တောင်းခံသင့်ပါသည်။ ကျောင်းသား၊ ကျောင်းသူများအတွက် အနားယူချိန် နှင့် ကျန်းမာပျော်ရွှင်ရေးအတွက် ကျူရှင်ယူခြင်းကို မလိုအပ်လျှင် မလုပ်စေလိုပါ။

TIS တွင်ရှိသော ဆရာ၊ ဆရာမများအား အတန်းအတွင်းရှိကျောင်းသား၊ ကျောင်းသူများအား လည်းကောင်း၊ အခြားပြင်ပကျောင်းသား၊ ကျောင်းသူများကိုသော်လည်းကောင်း ကိုယ်ပိုင်အစီအစဉ်ဖြင့် သီးသန့်သင်ကြား ပေးခြင်းနှင့် ကျူရှင်ပေးခြင်းများကို ကျောင်းမှ တားမြစ်ထားပါသည်။

**ကျောင်းဝတ်စုံဝတ်ဆင်ခြင်း**

ကျောင်းတက်ရက်များတွင် တနင်္လာနေ့မှ သောကြာနေ့အထိ သတ်မှတ်ကျောင်းဝတ်စုံကို ဝတ်ဆင်ရ ပါမည်။ သက်ဆိုင်ရာ အသင်းဝတ်စုံများကို သတ်မှတ်ထားသောနေ့များတွင် ဝတ်ဆင်ရပါမည်။

ကာယအချိန်နှင့် အားကစားချိန်များမှလွဲ၍ ကျောင်းဝတ်စုံကိုသာ ဝတ်ဆင်ရပါမည်။

ဆောင်းရာသီနှင့် အေးသောအချိန်များတွင် ကျောင်းသား၊ ကျောင်းသူများဝတ်ဆင်ရန် အနွေးထည်များကို ကျောင်းတွင်ဝယ်ယူရရှိနိုင်ပါသည်။

ကျောင်းသား၊ ကျောင်းသူများသည် ဂျင်းဘောင်းဘီကို ကျောင်းဝတ်စုံအဖြစ်ဝတ်ဆင်ခြင်းမပြုရပါ။

ကျောင်းသူများသည် ကျောင်းဝတ်စုံ စကတ်ဝတ်ဆင်နိုင်ပါသည်။ အသားကပ်ဘောင်းဘီဝတ်ဆင် ပါက ကျောင်းစကပ်ကို အပေါ်မှထပ်၍ ဝတ်ဆင်ရပါမည်။

အားကစားလုပ်သော ကာယအချိန်တွင် အားကစားဖိနပ်စီးနိုင်ပါသည်။ ညှပ်ဖိနပ်များ မစီးရပါ။ ကာယချိန်တွင် ကျောင်းဝတ်စုံများ ချွေးစိုစွတ်မှု မရှိစေရန် အားကစားဝတ်စုံ သို့မဟုတ် တီရှပ်များကို ဝတ်ဆင်၍ ဆောင်ရွက် နိုင်ပါသည်။ ကာယချိန်ပြီးလျှင် ကျောင်းဝတ်စုံအား ပြန်လည် လဲလှယ် ဝတ်ဆင်ရ ပါမည်။ အားကစားချိန်တွင် လက်ဝတ်ရတနာများဝတ်ဆင်မလာရပါ။

ကျောင်းသား၊ ကျောင်းသူအားလုံးသည် ဆံပင်ကို ပင်ကိုယ်အရောင်မဟုတ်သော ဆေးဆိုးခြင်း များအား မပြုလုပ်ရပါ။

အထက်ပါအချက်များသည် ပညာသင်ကြားရေးအတွက် လိုက်နာရန်လိုအပ်၍ ကျောင်းမှထုတ်ပြန် ထားသော စည်းကမ်းချက်များဖြစ်ပါသဖြင့် ကျောင်းသား၊ ကျောင်းသူအားလုံး လိုက်နာကြရပါမည်။

**မိဘအုပ်ထိန်းသူများ၏ပူးပေါင်းဆောင်ရွက်မှု**

ကျောင်းသား၊ ကျောင်းသူများ မှန်ကန်သောကျောင်းဝတ်စုံကို သန့်ရှင်းသပ်ရပ်စွာ ဝတ်ဆင်လာတတ် စေရန် မိဘအုပ်ထိန်းသူများမှလည်း ကူညီပေးစေလိုပါသည်။ ချွင်းချက်အ​နေဖြင့် ဘာသာရေးပွဲများဆိုင်ရာ လိုအပ်ချက်အရ မိမိတို့၏ ကလေးများအား ကျောင်းဝတ်စုံမဟုတ်သော ဝတ်စုံများ ဝတ်ဆင်ပေးနိုင်ပါရန် မိဘများမှတောင်းဆိုလာပါက အခက်အခဲပေါ်မူတည်၍ ကျောင်းမှ စာနာမှုဖြင့် စဉ်းစားပေးမည် ဖြစ်ပါသည်။

**ကျောင်းထွက်ခြင်းနှင့် ပညာရေးမှတ်တမ်းပေးပို့ခြင်း**

TIS တွင်တက်ရောက်လျက်ရှိသော ကျောင်းသား၊ ကျောင်းသူတစ်ဦး ကျောင်းမှနှုတ်ထွက်မည် ဆိုပါက-

- မိဘအုပ်ထိန်းသူများမှ ကျောင်းသို့ အချိန်မီ အကြောင်းကြားရပါမည်။

- ကျောင်းမှပြောင်းရွှေ့မည့် ကျောင်းသား၊ ကျောင်းသူ၏ မိဘများနှင့် တွေ့ဆုံမေးမြန်းမှုပြုလုပ်ပြီး ကျောင်းပြောင်းရွှေ့ရေး အဆင်ပြေအောင်ဆောင်ရွက်ပေးမည် ဖြစ်ပါသည်။

- ကျောင်းမှငှာရမ်းထားသောစာအုပ်များ ပြန်လည်အပ်နှံပြီးဖြစ်ကြောင်းနှင့် ပေးသွင်းရန်ကျန်ရှိငွေ များကို အပြေအကြေပေးသွင်းပြီးဖြစ်ကြောင်း ပုံစံတွင်ဖြည့်စွက်၍ ကျောင်းတာဝန်ခံနှင့် မိဘအုပ်ထိန်းသူတို့ မှ လက်မှတ်ရေးထိုး ရပါမည်။

​ ကျောင်းမှနှုတ်ထွက်သော ကျောင်းသား၊​ကျောင်းသူများ၏ ပညာရေးမှတ်တမ်းဆိုင်ရာ စာရွက်၊ စာတမ်းများကို စုဆောင်းပြင်ဆင်ချိန် အနည်းဆုံးဖြင့် ဆောင်ရွက်ပေးမည်ဖြစ်ပြီး အခြေအနေ အရပ်ရပ်ပေါ် မူတည်၍ လိုအပ်ပါက လက်ခံမည့်ကျောင်းသို့တိုက်ရိုက် ပို့ဆောင်ပေးမည် ဖြစ်သည်။